
HAPET MBLEDHJA

Dasantila Tahiraj – Mirëdita të gjithëve!
Në radhë të parë dua t’u uroj mirëseardhjen të gjithë nxënësve të pranishëm.
	Mirë se erdhët në Kuvendin e Shqipërisë!
Do t’i dëgjoj me shumë vëmendje të gjitha propozimet dhe opinionet  tuaja për çështjen e të drejtave të fëmijëve në Shqipëri. 
Pa dyshim, u uroj mirëseardhjen të gjithë të ftuarve të tjerë nga organizata të ndryshme, si “Save dhe Children” apo CRCA-ja!
Mirë se erdhët përfaqësues të pushtetit qendror nga Ministria e Rinisë dhe Fëmijëve, nga Ministria e Arsimit dhe nga Ministria e Shëndetësisë!
Të dashur kolegë, mirë se erdhët në këtë takim, i cili është i një formati të veçantë!
Një falënderim i veçantë shkon për CRCA-në, e cila është bashkëpunëtore në organizimin e këtij takimi, si dhe një vlerësim i veçantë për të gjithë kontributin që japin për të drejtat e fëmijëve në Shqipëri pikërisht më rastin 30-vjetorit të ratifikimit të Konventës për të Drejtat e Fëmijëve në Shqipëri. 
Në fakt, edhe pse takimi zhvillohet për këtë shkak, ai është në formë bashkëbisedimi me të gjithë fëmijët dhe aktorët e tjerë, që marrin pjesë, sepse të drejtat e fëmijëve janë shumë të rëndësishme, ato janë të drejtat dhe liritë, të cilat do të shprehen edhe në vitet e ardhshme, se sa ata do të jenë aktivë në shoqëri, sepse sot janë fëmijë, por nesër secili prej tyre, mund të jetë një pjesëtar i jetës politike në vend. 
	Kryetarja e Kuvendit është në një angazhim dhe nuk mund të ishte sot këtu, ndaj këtë mbledhje do ta drejtoj unë, si nënkryetare dhe deputete e PS-së dhe do të transmetoj fjalën përshëndetëse të Kryetares me rastin e këtij takimi: 
	“Nëntori është një muaj i rëndësishëm për të drejtat e fëmijëve në Shqipëri, si në nivel kombëtar, ashtu dhe ndërkombëtar. 
Datat 18 dhe 19 nëntor janë dy ditët ndërkombëtare kushtuar parandalimit dhe ndërgjegjësimit kundër dhunës ndaj fëmijëve dhe ju këtë e dini të gjithë. Data 20 nëntor është Dita Ndërkombëtare e Fëmijëve, ndërkohë që këtë vit Shqipëria bën 30 vjet që ka ratifikuar Konventën e OKB-së për të Drejtat e Fëmijës, duke i hapur rrugën që nga viti 1992, mbrojtjes, respektit dhe avancimit të të drejtave të fëmijëve. Të drejtat e fëmijëve sigurisht që kanë avancuar, por një sërë problemesh vijojnë të mbeten të pranishme në jetën e fëmijëve tanë, dhe për këtë jemi të gjithë të vetëdijshëm. 
Sot, në mbajtjen e kësaj tryeze, ku zëri kryesor është ai i fëmijëve, do të evidentohen arritjen dhe sfidat në zbatim të Konventës së të Drejtave të Fëmijëve. Ratifikimi i kësaj konvente, që është bërë në janar të vitit 1992 dhe hyrja në fuqi në shkurt të të njëjtit vit, ishte një nga hapat kryesorë për njohjen dhe bërjen realitet të të drejtave të fëmijëve. 
Njohja e të drejtave të fëmijëve nga institucionet, nga familja dhe nga vetë fëmijët mund të konsiderohet arritja më e rëndësishme. Sot askush nuk mendon që fëmija nuk ka të drejta, pasi këto të drejta janë bërë pjesë esenciale e korpusit tonë ligjor, politik dhe atij institucional.
Miratimi i strategjisë së parë për të drejtat e fëmijëve në vitin 2001, i hapi rrugë kthimit në prioritet të të drejtave të fëmijës në politikën shtetërore të qeverisë shqiptare. Sot të drejtat e fëmijëve janë një pjesë esenciale e politikës sonë kombëtare për integrimin dhe zhvillimin, për të gjitha strategjitë kombëtare të përkujdesit social, shëndetësor e të tjerë. 
Shqipëria sot ka një agjendë për të drejtat e fëmijës. Miratimi i ligjit “Për të drejtat dhe mbrojtjen e fëmijës” vuri në qendër të të gjitha ndërhyrjeve të shtetit shqiptar interesin më të lartë të fëmijës dhe mbrojtjen e tij sipas detyrimit të Kushtetutës së vitit 1998. 
Miratimi i Kodit të të Miturve së fundmi ka vënë në qendër të ligjit penal fëmijën dhe adoleshentët, viktima apo autorë të veprës penale.
Krijimi i sistemit të mbrojtjes së fëmijës është një arritje institucionale tejet e rëndësishme e Shqipërisë në drejtim të mbrojtjes së fëmijëve. Sot mbi 270 profesionistë janë bërë pjesë e sistemit të mbrojtjes së fëmijëve dhe punojnë çdo ditë në mbështetje të fëmijëve anembanë Shqipërisë. 
Ligji “Për mbrojtjen nga diskriminimi” i vitit 2010 i hapi rrugë mbrojtjes proaktive të të drejtave të fëmijëve, sidomos fëmijëve të minoriteteve, me fokus të veçantë fëmijët romë dhe egjiptianë, se e dimë që ky grup shoqëror fëmijësh është më në risk dhe ka nevojë për më shumë mbrojtje. Hapja e linjave të telefonit dhe atyre të ndihmës për fëmijët erdhën si nisma të shoqërisë civile, por që në mënyrë të vazhdueshme janë mbështetur nga institucionet shtetërore. Krijimi i  “ALO 116 111” është historike për Shqipërinë, pasi ishte linja e parë që u ngrit në Ballkanin Perëndimor dhe bazuar në një direktivë dhe kërkesë të BE-së, duke e sjellë Shqipërinë që në vitin 2009 në një linjë me atë të BE-së. E njëjta gjë ndodhi edhe me linjën kombëtare për sigurinë e fëmijëve në internet, që sot ofron mbështetje për çdo fëmijë dhe adoleshent të rrezikuar nga bullizmi dhe dhuna online. Hapja e fondit social për shërbimet shoqërore i hapi rrugë mbështetjes së shërbimeve të reja shoqërore në nivel vendor në Shqipëri, duke vendosur bashkëpunimin bashki-OJF në qendër të këtyre shërbimeve. Ne sot jemi të gjithë të vetëdijshëm për këtë bashkëpunim, madje shkojmë edhe më tej, të fryteve të këtij bashkëpunimi. 
Miratimi i ligjit “Për regjistrin e krimeve seksuale”, si një kontribut i përbashkët i deputetëve të Kuvendit të Shqipërisë me shoqërinë civile që me funksionimin e tij do të sjellë një mbrojtje më të mirë të fëmijëve nga dhuna seksuale”. 
Kjo ishte fjala e Kryetares së Kuvendit në lidhje me takimin e ditës së sotme.
Tani vjen pjesa më interesante dhe unë dua t’ua jap fjalën fëmijëve për të paraqitur propozimet, opinionet dhe mendimet në lidhje me problematikat për të drejtat e tyre, apo në lidhje me arritjet që janë bërë në këtë fushë. 
Po e fillojmë me Xhensila Çelikun.
A është këtu Xhensila?
Fjala për ty.
Leonard Guni – Më fal, a mund të bëj një ndërhyrje? Ne kemi dy të reja, Xhensilën dhe Monikën, që janë nga fshati SOS. Monika donte të fliste e para. A ka problem?
Dasantila Tahiraj  – Fjala për Monikën.
Monika Donaj – Përshëndetje të gjithë të pranishmëve!
Është kënaqësi për mua që jam këtu përballë jush, përballë parlamentarëve dhe përfaqësuesve të shoqërisë civile për të drejtat e fëmijëve! 
Unë quhem Monika Donaj dhe jam 16 vjeç, jetoj në fshatin SOS prej 12 vjetësh, jam në vitin e dytë të gjimnazit “Qemal Stafa” dhe jam këtu për të paraqitur disa nga sfidat që ndikojnë te fëmijët dhe të rinjtë pa kujdes prindëror. Më 28 shtator jemi takuar me Komitetin e të Drejtave të Fëmijëve në Gjenevë për të referuar për të drejtat tona, më konkretisht për kujdesin alternativ. SOS Fshatrat e Fëmijëve në Shqipëri ka organizuar në vazhdimësi fushata advokuese me pjesëmarrjen aktive të fëmijëve dhe të të rinjve. Një nga sukseset tona ka qenë rritja e moshës së daljes nga kujdesi i fëmijëve nga institucionet publike nga 15 deri në 18 vjeç. Kjo u arrit falë fuqizimit të të rinjve dhe ngritjes së zërit në përfaqësues të institucioneve brenda dhe jashtë vendit. Qeveria shqiptare, në bashkëpunim me organizata të ndryshme, ka në fokus përmirësimin e situatës së fëmijëve në institucionet rezidenciale, duke i ndryshuar në qendra komunitare, duke i transformuar shërbimet e tyre si familje, mbështetje për ribashkimin e fëmijëve me familjet biologjike. Vitet e fundit dëgjojmë se ka pasur zhvillime të mira për fëmijët, si ligje dhe politika të reja, rritje të numrit të profesionistëve që mbështesin fëmijët, por këtu jemi për të shprehur ose theksuar se çfarë duhet të përmirësohet dhe të ndryshohet. 
	Disa nga sfidat kryesore janë si më poshtë.
Një nga problemet që vazhdon akoma është ndarja e institucioneve publike sipas grupmoshave dhe në qytete të ndryshme, 0-6 dhe 6-16 dhe 16-18 vjeç. Pra fëmijët dhe të rinjtë duhet të transferohen në institucione dhe qytete të tjera, duke mos u respektuar interesi i tyre më i mirë. Grupimi sipas moshave në institucione ka çuar në ndarjen e motrave dhe vëllezërve, po ashtu ka sjellë ndryshimin e të gjithë mjedisit fizik dhe social, si qyteti, shkolla, miqtë, kujdestarët dhe komuniteti ku fëmija është rritur. 
Ekzistenca e vetëm një institucioni për të rinjtë nga 16 deri në 18 vjeç në Shkodër kufizon mundësitë dhe zgjedhjet që kanë, gjë që do të reflektohet edhe në përgatitjen e tyre për një jetë të pavarur. 
Një sfidë tjetër është edhe mungesa e formave të ndryshme të kujdesit alternativ. Fëmijët në situatë rruge akomodohen në të njëjtin institucion me fëmijët pa kujdes prindëror, ndërkohë që mendoj se duhet të ketë shërbime më të specializuara për secilin grup. 
Një formë kujdesi që duhet të zhvillohet është edhe familja kujdestare. Kryesisht në Shqipëri është zhvilluar familja kujdestare me lidhje gjaku dhe vendosja e fëmijëve në familje farefisnore është aplikuar tradicionalisht pa asnjë proces gjyqësor, sepse ekziston mentaliteti i familjeve shqiptare që duan ta kenë fëmijën gjithmonë si pjesë të familjes së tyre dhe e kanë më të lehtë vendosjen e fëmijëve në institucion sesa në një familje kujdestare. Për zhvillimin e familjes kujdestare do të ishte mirë të bëhej rritja e ndërgjegjësimit të publikut për kujdestarinë, rritja e mbështetjes financiare dhe sociale, shërbimi ligjor falas për familjet kujdestare dhe “prindi kujdestar” të njihet si profesion dhe të ketë një pagesë adekuate, sepse aktualisht nuk paguhen dhe duhet ta bëjnë vullnetarisht. 
Në fund, dua të flas edhe për shëndetin mendor. Problemet emocionale dhe psikologjike po rriten me shpejtësi së fundmi te fëmijët. Ne kemi nevojë për më shumë mbështetje dhe qendra për fëmijët dhe të rinjtë për mirëqenien emocionale, veçanërisht tani, pas Covid-19 dhe krizave të tjera që po shfaqen. Jemi në vitin 2022 dhe bullizmi është një fenomen që po bëhet akoma më i madh. Ne nuk njohim një person sot që të mos jetë ngacmuar. Prandaj i qëndrojmë idesë që të kemi më shumë punonjës socialë dhe psikologë, që t’i mbështesin fëmijët në mënyrë profesionale në komunitetin dhe në shkollat e tyre. 
Faleminderit
Dasantila Tahiraj  - Faleminderit, Monika!	
Fjala për Ketlin Zeqiraj.
Ketlin Zeqiraj – Përshëndetje! Unë quhem Ketlin Zeqiraj dhe studioj në shkollën “Kushtrimi i lirisë”. 
Jam shumë e gëzuar dhe mirënjohëse që sot jam mes jush për të diskutuar për të drejtat e fëmijëve dhe problematikat e tyre në Shqipëri. 
Disa nga problemet që ne hasim më shpesh në shoqërinë tonë janë shkollimi dhe kriza ekonomike e familjeve shqiptare. 
Shkollimi
Do të flas për sistemin arsimor të fëmijëve me aftësi të kufizuara, që është një problem shumë i madh. Fëmijët me aftësi të kufizuar nuk kanë kujdesin e duhur nga mësuesit e tyre ndihmës. Unë do të doja të kishte një sistem më të zgjeruar për ta. Gjithashtu, dua të flas edhe për sistemet e ngrohjes në shkolla, sepse fëmijët nuk janë shumë komodë me veshjet e trasha dhe me temperaturat e ambientit, sepse ndikon në arsyetimin dhe leximin e librave dhe gjërave në shkollë. 
Një problematikë tjetër është edhe higjiena jo e rregullt, i cili është një shkak i problemeve shëndetësore të fëmijëve. Tualetet e shkollave tona nuk janë shumë të pastra dhe kjo ndikon shumë në shëndetin tonë.
Për sa i përket krizës ekonomike shumë fëmijë nuk kanë mundësi ekonomike të arsimohen dhe nuk kanë as strehë. 
Unë jetoj me 9 persona në familje dhe ndonjëherë dua të kem privatësinë time, sepse më mungon, dhe dua të kem disa momente që të rri vetëm me prindërit e mi dhe me vëllain tim. Kjo është një problematikë për shumë fëmijë dhe do të doja që edhe fëmijët që nuk kanë mundësi për t’u arsimuar apo për të shkuar në kurse përkatëse të kenë programe falas, dhe për prindërit e papunë do të doja të kishin një punë, që të mundësonin çdo dëshirë për fëmijët e tyre. 
	Më falni!
	Faleminderit!
	Dasantila Tahiraj  – Ketlin është shumë e mirë.
	Vazhdojmë me Alesia Begajn.
	Alesia Begaj – Përshëndetje!
	Unë quhem Alesia Begaj dhe jam shumë mirënjohëse që jemi bashkë këtu për të biseduar për problematikat e fëmijëve në Shqipëri. 
	Në datën 28 shtator ne kemi zhvilluar një takim online me Komitetin e Gjenevës, me të cilët biseduan për problematikat e fëmijëve në Shqipëri, të cila do t’i themi edhe sot.
	Unë kam vendosur të flas për dhunën fizike dhe psikologjike nga prindërit në familje, si dhe për shfrytëzimin e fëmijëve për punë nga prindërit. Shumë fëmijë dhunohen fizikisht nga prindërit dhe kjo dhunë në familje fshihet shpesh në lajme, e cila e dëmton fëmijën psikologjikisht. Me dhunë nënkuptohet çdo situatë agresioni prindëror për të lënduar fëmijën. Fëmijët në Shqipëri shfrytëzohen nga prindërit duke i nxjerrë në rrugë që t’u kërkojnë para kalimtarëve dhe për këtë kam hasur shpesh raste. Rekomandimet e mia për këto probleme do të ishin mbrojtja nga dhuna fizike dhe psikologjike dhe eliminimi i punës te fëmijët. Për të dyja rastet prindërit duhet të dënohen dhe t’u hiqet kujdestaria e fëmijës. Prindërit që ushtrojnë dhunë fizike te fëmijët duhet të bëjnë një takim informues, që të dinë si të sillen më fëmijët, ndërsa për të eliminuar punën te fëmijët, duhet që fëmijët të ndihmohen me ndihmë sociale, me ushqime, me veshmbathje dhe me një strehë. 
	Faleminderit!
	Dasantila Tahiraj  – Faleminderit, Alesia!
	Vazhdojmë me Nefeli Xhaferrajn. 
	Nefeli Xhaferraj – Përshëndetje!
Unë jam Nefeli Xhaferraj, jam 13 vjeç, studioj në shkollën “Kushtrimi i lirisë” dhe jam shumë e lumtur që jam këtu për të folur për të drejtat dhe problemet që kanë fëmijët në Shqipëri. 
	Sot dua të flas për problemet shëndetësore. Për shembull, spitalet publike ndonjëherë nuk ofrojnë kushtet e duhura. Unë mendoj se mënyra për ta rregulluar këtë gjë është t’u kushtojmë më shumë rëndësi kushteve të spitaleve, si dhe kur ka nevojë për riparime dhe aparatura. 
Një problem tjetër është kur familja nuk ka mundësi ekonomike apo mundësi për t’i çuar fëmijët në spital. Një mënyrë si mund ta rregullojmë këtë është që çdo familjeje t’i jepet mundësi falas për të shkuar në spital.
Gjithashtu, kam dëshirë të trajtoj edhe veprimtaritë praktike, pasi mendoj se është e drejta e çdo fëmije që të luajë apo të ushtrojë një veprimtari fizike që dëshiron, sepse kjo ndikon në shëndetin mendor dhe fizik. Kam vënë re se nuk ka mjaftueshëm parqe apo kënde lojërash, ku fëmijët të luajnë dhe të argëtohen. Mendoj se do të ishte mirë që shumica e lagjeve të pajiseshin me parqe dhe kënde lojërash të sigurta. 
	Faleminderit!
	Dasantila Tahiraj  – Faleminderit!
	Nga “Save dhe Children” kanë ardhur 2 nxënës nga Elbasani, Agim Gremi dhe Anja Madhi.
	Fjala për ju.
	Anja Madhi – Përshëndetje!
	Unë quhem Anja Madhi dhe jam anëtare e “Zëri 16+”. 
	Së pari, ju falënderoj në emër të bashkëmoshatarëve të mi për mundësinë që na krijuat, duke dëgjuar zërin tonë! 
	Grupi i drejtuar nga fëmijët “Zëri 16+” përbëhet nga fëmijë të moshës 12 deri në 17 vjeç, të cilët ndër vite kanë promovuar pjesëmarrjen e fëmijëve dhe kanë planifikuar dhe zbatuar nisma për të drejtat e fëmijëve në nivel lokal, rajonal dhe kombëtar. Grupimi mbështetet nga organizata “Save the Children” prej 22 vjetësh. Ky investim ka ndikuar drejtpërdrejt te rritja e njohurive, aftësive dhe kapaciteteve tona për të ushtruar të drejtën e pjesëmarrjes në vendimet që ndikojnë në jetën tonë. Prej disa vitesh advokojmë për praktika dhe politika më të mira, që mundësojnë realizimin e këtyre të drejtave dhe sigurojnë që zërat dhe mendimet tona të bëhen pjesë e vendimeve të rëndësishme për fëmijët. Gjatë këtyre 22 vjetëve ne kemi arritur të krijojmë lidhje të forta me institucionet vendore, kemi marrë pjesë në vendimet e qeverisë lokale dhe kemi ndikuar në procese dhe vendime në interes të fëmijëve. Zëri ynë ka kontribuar në vendime më të mira për ne, si në përmirësimin e infrastrukturës së shkollave dhe kopshteve, në sigurimin e laboratorëve dhe materialeve didaktike, si dhe në krijimin e ambienteve më miqësore për fëmijët në shkolla. 
Kemi dhënë kontributin tonë në hartimin e strategjive kombëtare të fëmijëve, kemi dhënë kontribut në hartimin e kritereve të përgjithshme të pjesëmarrjes së fëmijëve, dokument ky i miratuar nga Ministria e Shëndetësisë dhe Mbrojtjes Sociale. 
Jemi pikërisht ne, grupi i fëmijëve, që në mënyrë të vazhdueshme promovojmë rolin e institucionit të Avokatit të Popullit e të Agjencisë Shtetërore për Mbrojtjen e të Drejtave të Fëmijëve.
	Falë mbështetjes së organizatës “Save dhe Children”, që nga viti 2011 jemi raportues të rregullt në procese advokuese ndërkombëtare, si UPR-ja dhe UNCRC-ja, ku, në mënyrë periodike, kemi dorëzuar raportet alternative për temat që na kanë shqetësuar. Nëpërmjet këtyre dy mekanizmave kemi ndarë shqetësimet tona, si dhe kemi dhënë rekomandimet tona për zgjidhjen e tyre. 
Që nga viti 2020 jemi pjesë e komiteteve të ndryshme klimatike në Mat, në Dibër, në Elbasan dhe në Durrës. Këto komitete janë ngritur nga projekti “Fëmijët flasin” dhe përbëhen nga përfaqësues të bashkive, mësues, prindër, fëmijë, që së bashku identifikojnë çështje, të cilat ndikojnë në ndryshimet klimatike dhe ofrojnë veprime konkrete për të parandaluar efektin që këto ndryshime kanë në shëndetin dhe mirëqenien tonë.
	Ne besojmë se rruga si advokues i të drejtave tona është shumë e gjatë dhe do të ketë shumë sukses, pasi ky sukses lidhet me pasionin, angazhimin dhe besimin se vetë ne fëmijët mund të ndikojmë pozitivisht në jetët tona. Kur fëmijët mësojnë të drejtat e tyre dhe më pas se si t’i përdorin këto mekanizma, aktivizmi i tyre si qytetarë zhvillohet më tej dhe njëkohësisht mësojnë mënyrat se si të ndikojnë te politikat e vendit. Pra kjo është fuqia jonë, kjo është fuqia e fëmijëve.
	Shumë faleminderit për vëmendjen!
Agim Gremi – Përshëndetje!
Unë jam Agimi dhe jam anëtar i grupit “Zëri 16+”. Unë dhe shoqja ime Elsa kemi përfaqësuar grupin e fëmijëve “Zëri 16+” në sesionin e 93-të të Komitetit për të Drejtat e Fëmijëve të Kombeve të Bashkuara në Gjenevë, ku kemi raportuar specifikisht për çështjet që na shqetësojnë në lidhje me mjedisin. 
Ne, grupi “Zëri 16+”, kemi matur nivelin e ndotjes së ajrit në 4 bashki, në bashkitë Mat, Dibër, Elbasan dhe Durrës, dhe ka rezultuar se niveli i ndotjes është dy herë më i lartë se standardi i OBSH-së. 
Niveli i lartë i dyoksidit të karbonit ka bërë që 10% deri në 20% e fëmijëve të vuajnë nga azma, nga dhimbja e kokës, nga mungesa e përqendrimit, nga marramendja dhe nga bllokimi i hundëve. Drurët, me të cilët ngrohen fëmijët në klasa, kanë lagështirë dhe krijojnë shumë tym brenda dhe jashtë shkollave. Në Dibër dhe në Mat niveli i ndotjes rritet gjatë stinës së dimrit si pasojë e përdorimit të sobave të drurit, gjë që rrit ndotjen e ajrit, duke ndikuar, si pasojë, në shëndetin e fëmijëve.
Mungesa e ambienteve për argëtim, zhvillim dhe zbavitje, mungesa e hapësirave të gjelbra në shkolla, si dhe mungesa e ambienteve sportive shihen si pengesa për të përmirësuar cilësinë e arsimit të fëmijëve, duke përfshirë zgjerimin e njohurive mbi ndryshimet klimatike, mjedisin dhe tokën.
Edukimi joformal lidhur me mjedisin në Shqipëri pothuajse mungon, ndërkohë që informacioni që ofrohet në shkolla është i pamjaftueshëm. 	Mungon ndërgjegjësimi i popullatës mbi rëndësinë e mbrojtjes së mjedisit dhe shfrytëzimit të qëndrueshëm të burimeve natyrore. 
	Pavarësisht se ne, fëmijët, e kuptojmë vëmendjen që i kushtohet mjedisit, ka ende nevojë për të forcuar kapacitetet e të gjitha palëve të interesit për të rritur ndërgjegjësimin lidhur me mbrojtjen e mjedisit. 
Prandaj, nëpërmjet këtij takimi, ne kërkojmë: rritje të ndërgjegjësimit të komunitetit për mbrojtjen e mjedisit, që politikëbërësit t’i kushtojnë vëmendje zbatimit të ligjeve dhe politikave për mbrojtjen e mjedisit; bashkitë duhet të përmirësojnë infrastrukturën në shkolla që të mos mbrohemi më me soba druri dhe çdo shkollë të pajiset me sistem ngrohjeje sipas parametrave të Bashkimit Europian; tema e mjedisit të trajtohet me shumë vëmendje në kurrikulën e shkollës; fëmijët duhet të ndërgjegjësohen për rëndësinë e mbrojtjes së mjedisit; të hartohen planet rajonale për menaxhimin e mbetjeve, të merren masa për individët dhe bizneset që ndotin mjedisin dhe të monitorohet cilësia e ajrit në përputhje me kërkesat e BE-së në çdo bashki të Shqipërisë.
Gjithashtu, të kontrollohet dhe të reduktohet pluhuri i shkaktuar nga veprimtaritë e ndërtimit. 
Ju falënderoj për mundësinë që na krijuat për të marrë pjesë në këtë aktivitet dhe shpresojmë të ketë vazhdimësi të këtyre takimeve, si dhe që rekomandimet tona të adresohen në institucionet relevante.
	(Duartrokitje)
	Faleminderit!
	Dasantila Tahiraj – Faleminderit, Agim!
	Fjalën e ka Elsa Beqiri. 
	(Ndërhyrje pa mikrofon)
	Dasantila Tahiraj – Nëse nuk ke gjë për të thënë...
	Elsa Beqiri – Përshëndetje!
Unë jam Elsa Beqiri, përfaqësuese e grupit të zërit 16+ nga qyteti i Durrësit.
Së fundi, unë dhe shoku im Agim morëm pjesë në sesionin e 93-të të Kombeve të Bashkuara dhe raportuam rreth çështjeve që kanë lidhje me ndotjen e mjedisit dhe se si kjo e fundit ndikon direkt te ne fëmijët.
Atëherë, u pa i nevojshëm raportimi i dioksidit të karbonit nëpër shkolla, që ndikon, siç e përmendi edhe Agimi pak më parë, në arsimimin tonë jo në nivel të mirë, pra ne nuk mund të përqendrohemi mirë në shkolla, flasim për zonat e thella të Shqipërisë që ngrohen ende me soba druri dhe jo me sisteme ngrohjeje, pra me kushte të mira. 
Gjithashtu, raportuam edhe për menaxhimin e mbetjeve urbane. 
Mbetjet urbane nuk menaxhohen mirë. Shpeshherë kemi parë që shumica e vendeve në Shqipëri, pra nëpër qytete, nuk ka kosha të caktuar për menaxhimin e mbetjeve, ka kosha të thjeshtë dhe jo kosha ku mund të hedhin mbeturinat që të jenë të riciklueshme. 
Shpresojmë që së shpejti rekomandimet që dhamë në takimin e United Nations të merren parasysh nga task-grupi i Shqipërisë dhe të raportohen në Shqipëri. 
Shumë faleminderit!
Dasantila Tahiraj – Faleminderit!
Fjalën e ka Marsja Faqolli.
Marsja Faqolli – Përshëndetje!
	Jam Marsja Faqolli, jam 17vjeçe dhe jam anëtare e  zërit 16+, Durrës. 
	Prej disa kohësh jam anëtare e organizatës Save the Children dhe deri tani kemi ndërmarrë shumë nisma përsipër, duke marrë parasysh që edhe para disa muajsh kam qenë pjesë e projektit Enja, në bashkëpunim me Avokatin e Popullit. Ai ishte një projekt që ne e mbajtëm kryesisht në lidhje me drejtësinë klimatike, pra se si ajo ndikon te njerëzit, se si ajo ndikon te fëmijët, se si ajo na kufizon nga shumë gjëra kryesisht duke nisur që nga shkolla, që nga aftësia, mundësitë që ne kemi për të kaluar kohën e lirë, pra një vend të gjelbërt, për të marrë një shkollim më të mirë, për ushqyerje sa më të mirë. Këto janë disa nga nismat që kemi ndërmarrë. 
Gjithashtu, kemi bërë një marshim në Elbasan për ndotjen e ajrit. 
Shpresojmë shumë që të gjitha këto aktivitete dhe nisma që kemi ndërmarrë të jenë shpërblimi i një pune të mirë, pra të kenë ndikuar sadopak. 
	Shumë faleminderit!
	Dasantila Tahiraj – Faleminderit!
	Fjalën e ka Anais Turkeshi. 
	Anais Turkeshi – Përshëndetje!
	Unë jam Anais Turkeshi, jam 15-vjeçe dhe studioj në shkollën 9-vjeçare “Vasil Ziu” në Durrës. Jam pjesë e organizatës Save the Children Albania dhe doja t’ju flisja për problemet që unë has në grupmoshën time. 
Unë kam vënë re që shumë në grupmoshën time vuajnë nga menaxhimi i inatit ose anger issues, në anglisht, dhe agresiviteti që shfaqin ndaj një ngacmimi shumë të vogël. Unë them se kjo vjen nga familja. 
Në një familje e zakonshme shqiptare, ku prindërit janë gjithë ditën në punë dhe nuk u kushtojnë vëmendje fëmijëve, këta të fundit janë të prirur ndaj veseve, siç janë alkooli, duhanpirja ose ndoshta edhe droga. Këto i bëjnë më agresiv personat që janë në moshën time. 
	Unë mendoj se prindërit duhet të kenë një ditë të veçantë me fëmijët e tyre dhe jo t’u bërtasin, jo t’u nxjerrin mllefin, por të argëtohen me ta.
	Në shumë shtete të botës dita e diel është pushim. Dita e diel është e shenjtë, le të themi, dhe nuk punohet, të gjitha bizneset janë të mbyllura. Sigurisht, në një spital, një polici jo, sepse janë të domosdoshme në raste emergjence, por shumica janë pa punë, sepse dita e diel është një ditë që të gjithë e shfrytëzojnë me familjen. Unë këtë e vë re edhe vetë, sepse prindërit e mi janë të dy në punë. Mami im është punonjëse e shtetit, është një arsimtare, por gjithashtu ka një biznes të vetin, ndërsa babai im ka shumë vite që merret me një biznes privat dhe ditën e diel unë nuk e shpenzoj me to, por e shpenzoj vetëm, pa dashurinë e tyre. 
E shpenzoj pa dalë me ta, sepse ata nuk duhet të lënë biznesin e tyre vetëm dhe unë këtë gjë e ndiej shumë, e ndiej të ndikojë tek unë.
	Faleminderit!
	(Duartrokitje)
	Dasantila Tahiraj – Shumë faleminderit, Anais!
	Dhe tani, e fundit për nga radha, po jo për nga rëndësia, fjalën e ka Kejsi Bejdo. 
	Izelda Bakiasi – Përshëndetje të gjithëve!
Në fakt, unë sot përfaqësoj ose më saktë zëvendësoj Kejsin, duke qenë se ajo nuk mund të ishte e pranishme. 
Unë quhem Izelda Bakiasi. Ju falënderoj shumë që jeni sot këtu dhe me prezencën tuaj, gjithashtu!
Ajo çfarë unë do të doja të theksoja rreth asaj çfarë u tha pak më parë dhe nga bashkëmoshatarët e mi është fakti që ne jemi një grup fluid. 
Pra, unë jam pjesë e grupit Save the Children, zërit 16+, ne jemi grup fluid i cili ndër vite patjetër ka pasur shumë pjesëmarrës, ka pasur nga ata të cilët kanë ardhur dhe kanë dhënë eksperiencat e tyre, kanë dhënë kontributin e tyre për të përfaqësuar të drejtat e fëmijëve, gjë të cilën e kemi bërë, të paktën marr shkas nga vetja ime, me shumë kënaqësi dhe me shumë dëshirë.
Dua të theksoj faktin që një nga rekomandimet që u tha nga grupi ynë pak më parë është përfshirja në kurrikulën mësimore e edukimit mjedisor, që është diçka që unë jo vetëm sot, por është një ndër temat që më prek më shumë duke qenë se edhe në hartimin e projektbuxhetit që kemi bërë me Kryeministrin e kam shprehur si propozim.
Çfarë do të thotë kjo? Mendoj se nxënësit në përgjithësi, patjetër po flasim për shkollat fillore në këtë rast, duhet të kenë një informacion më të rëndësishëm dhe dashuri për mjedisin që në fillesat e tyre. Nuk besoj se është një ide e mirë që ata të edukohen për mjedisin kur janë në gjimnaz, në shkollën e mesme e kështu me radhë. Pra, mendoj se dashuria dhe edukimi për mjedisin duhet të fillojë që në shkollën fillore, pse jo, të jetë edhe pjesë e kurrikulës mësimore që ata dedikohen më tepër, të marrin më shumë informacion. 
Një tjetër element që dua ta theksoj është sensibilizimi dhe aksesi individual për t’i bërë mirë botës, pse jo, ne themi gjithmonë: të mendojmë lokalisht. Në fakt, është ndryshe: të mendojmë globalisht dhe të veprojmë lokalisht, shprehje kjo, patjetër, me shumë peshë pikërisht për këtë çështje.
Faleminderit!
(Duartrokitje)
Dasantila Tahiraj – Faleminderit, Izelda!
Në fakt, ne këtu kishim 11 nxënës të ftuar, por ju sollët këtu opinionet dhe shqetësimet e shumë nxënësve të tjerë.
Ju faleminderit shumë!
Grupi i deputetëve “Miqtë e Fëmijëve” ishte gjithë sy e veshë për të dëgjuar dhe për t’i ngritur këto problematika sigurisht për zgjidhje.
Në fakt, mbrojtja e fëmijëve është një nga elementet kryesore dhe ndër politikat kryesore të qeverisë, si dhe të gjitha ministrive. Por unë sot do të ftoja për të folur për mbrojtjen e fëmijëve nga dhuna, nga shfrytëzimi, zotin Altin Hazizaj, i cili ka shumë vite që operon me organizatën e tij CRCA. Madje do ta vlerësoja për kontributin që kjo organizatë ka dhënë ndër vite për mbrojtjen e të drejtave të fëmijëve!
Fjala për ju, zoti Hazizaj.
Altin Hazizaj – Faleminderit, e nderuar kryetare e seancës, pa diskutim edhe për fjalët!
Në fakt, në punën e një organizate, të paktën ne që vijmë nga shoqëria civile, vetëm falënderime marrim. Kështu që, ndonëse i marrim rrallë, përsëri kanë goxha vlerë, kështu që jam vërtet mirënjohës.
Në fakt, unë desha t’ju informoja edhe në vijim të paraqitjes që bënë fëmijët, duke i falënderuar të gjithë dhe duke i nxitur, në fakt, që këtë luftë, këtë përpjekje, këtë dedikim që kanë për të drejtat e fëmijëve, që janë edhe të drejtat e tyre, kuptohet, ta vijojnë, sepse është një luftë, është një përpjekje që e bëjmë të gjithë së bashku. Kuptohet, ne e bëjmë në emër të fëmijëve, ata e bëjnë në emër të tyre.
Kështu që, keni një falënderim, një mirënjohje goxha të madhe, vazhdojeni këtë luftë edhe me emocione, sepse kemi që të gjithë emocione, jemi njerëz në fund të ditës dhe emocionet na bëjnë ato që të jemi të gjallë. 
Unë, në fakt, do të desha të ndaja disa shqetësime kryesore, por para shqetësimeve do të desha më shumë t’ju informoja për një proces shumë të rëndësishëm. Së bashku me fëmijët ne sapo kemi përfunduar procesin e raportimit për Konventën për të Drejtat e Fëmijës, që supozohet të bëhet një herë në pesë vjet në Gjenevë, në Komitetin e të Drejtave të Fëmijës në OKB. 
Kemi pasur një dialog shumë konstruktiv me anëtarët e Komitetit, të cilët vitin e ardhshëm do të marrin në konsideratë raportin zyrtar të shtetit. 
Kështu që, sa është ky takim i sotëm një procedurë, një takim që ka edhe sensin e gëzimit brenda, sepse bëhen 30 vjet që kemi konventën, duhet t’i shërbejë më së shumti për t’i kërkuar llogari shtetit dhe, kur them shtetit, e kam fjalën për institucionet shtetërore: ku jemi me gjendjen e të drejtave të fëmijëve? A i mbrojmë sa duhet fëmijët? Cilat janë problemet kryesore? 
Kështu, në këtë aspekt, unë kam nisur rekomandimet. Dua të çoj disa probleme që mendoj se kanë nevojë të adresohen urgjentisht dhe, sigurisht, pastaj bashkë me mua jemi një sërë kolegësh këtu për të ndarë disa fusha, ku vërtet ka probleme serioze dhe që kërkojnë adresim në të gjitha nivelet. 
Shkurtimisht, ne kemi vendosur në dispozicion një kopje shumë të përmbledhur të raportit, por mund t’ju vendosim në dispozicion edhe një kopje të plotë të raportit alternativ. Raporti më së fundi është bërë publik në faqen e komitetit. Pra, ne kemi të drejtë ta ndajmë. 
Çfarë unë dua, në fakt, të them se ku janë problemet kryesore, po e lidh, e para, me çështjen e varfërisë që zë të paktën 40% të popullsisë shqiptare, gjë e cila do të thotë që një numër po kaq i përafërt i fëmijëve jetojnë në varfëri dhe, nga ana tjetër, ka një mungesë të theksuar të programeve kombëtare për lehtësimin e varfërisë. 
Shqipëria mund të jetë i vetmi vend në Europë që nuk ka një program kombëtar për eliminimin e varfërisë. 
Në këtë aspekt, Covidi, siç e thanë edhe fëmijët dhe, pa diskutim, kriza që nuk është krizë jona, me thënë të drejtën, kriza e luftës në Ukrainë që ka sjellë tashmë inflacion, një krizë të çmimeve, ndikon drejtpërdrejt në rritjen e varfërisë, sidomos te fëmijët.
Çështja e dhunës ndaj fëmijëve është një fenomen për të cilin ne jemi mbledhur disa herë këtu për të diskutuar. Megjithatë, ajo çfarë ne shikojmë me shqetësim është, së pari, që nuk ka një plan kombëtar për të adresuar dhunën ndaj fëmijëve, një plan i cili duhet të përfshijë edhe krijimin e një task-force, e cila do të bënte të mundur, sigurisht, adresimin e dhunës ndaj fëmijëve.
Në fokus të veçantë të dhunës janë dy momente kryesore. 
Problemi i parë është dhuna në institucionet shtetërore. 
Jo më larg se sa, besoj, dy-tre javë, është bërë raportimi i radhës nga mediet, që duhet të gjejmë rast t’i falënderojmë, për sa i përket dhunës në jetimore. Është një problem i vazhdueshëm, është një problem për të cilin vetë shteti shqiptar është në dijeni. Çfarë ne shikojmë, është mungesa e zgjidhjeve.
Po në kuadër të dhunës, një problem edhe më esencial është çështja e dhunës seksuale ndaj fëmijëve. Përtej të gjitha nismave që shoqëria civile ka ndërmarrë, dhe unë jam i lumtur që mund të ndaj me ju faktin se tashmë prej katër vjetësh ne kemi një shërbim kombëtar, siç është, po e them në termin siç duhet të jetë BARNAHUS në Shqipëri ose, ndryshe, Qendra Kombëtare për Mbrojtjen e Fëmijëve nga Dhuna Seksuale, çfarë ne shikojmë është një mungesë thuajse totale e vëmendjes, si në nivel kombëtar, ashtu edhe në nivel lokal, të ngritjes së qendrave BARNAHUS, pra të përhapjes së shërbimeve në mbrojtje të fëmijëve nga dhuna seksuale. 
Studimet tregojnë se të paktën 1 në 10 fëmijë është viktimë e dhunës dhe ngacmimeve online dhe offline, pra edhe në jetën reale, edhe online.
Do të jetë një përfaqësuese nga INSIG.al që do të na japë disa statistika për sa i përket sigurisë online, por çfarë ne shikojmë me shqetësim është fakti që institucionet në Shqipëri nuk janë të përgatitura për t’iu përgjigjur dhunës seksuale si online, ashtu edhe offline.
Ligji “Për të drejtat e fëmijëve” dhe VKM-të shoqëruese kërkojnë nga bashkitë që për çdo rast të trajtuar nga ana e tyre, jo vetëm për dhunë seksuale, bashkia të atashojë për zgjidhjen e rastit, pra për planin individual të fëmijës buxhetin që do të përdoret për të trajtuar rastin e fëmijës. 
Deri tani, asnjë bashki nuk ka përgatitur dhe nuk ka dhënë asnjë buxhet për trajtimin e rastit të një fëmije, që është një shkelje e hapur e ligjit dhe VKM-së për të drejtat e fëmijëve. Është një shqetësim që kërkon zgjidhje. 
Jemi të gjithë në dijeni dhe ende vazhdojmë të mos i japim zgjidhje.
Në qoftë se nuk do ta vendosim buxhetin aty ku është problemi i vërtetë i fëmijëve, është e kotë të themi se ka shërbime, është e kotë të themi se mbrohen fëmijët, sepse, në fakt, dhe ka plot sigurisht autoritete këtu që mund ta vërtetojnë, sot ne kemi thuajse 278, Alma, mos gaboj, punonjës, mbrojtës të fëmijëve? 
241? Le të themi thuajse 250. Është një arritje esenciale të kemi 250, do të thosha, luftëtarë për të drejtat e fëmijëve, sepse çdo ditë e jetës dhe e punës së tyre u dedikohet fëmijëve. 
Megjithatë, sado e përdor me forcë fjalën “luftëtarë”, janë të lënë thuajse që të gjithë vetëm fare për t’u përballur me rastet e fëmijëve. 
Pa buxhet, pa bazë materiale, pa asgjë, shumica e tyre bashkëpunojnë me shoqërinë civile, se ndryshe nuk ia dalin dot bërjes së punës së tyre. Kjo për mua është e pafalshme. 
Çfarë roli luajnë bashkitë, në qoftë se nuk mbështesin stafet e tyre për të mbrojtur fëmijën? Kjo është një pyetje, që e thashë, ne ndoshta këtu nuk japim dot një përgjigje bashkë, por do të duhet të gjejmë një zgjidhje.
Lidhur me çështjen e fëmijëve romë, atyre egjiptianë dhe të fëmijëve, adoleshentëve dhe atyre LGBTI, është e pafalshme që ne vazhdojmë sot e kësaj dite ende të mos garantojmë që të gjithë fëmijët romë të shkojnë në shkollë.
Pavarësisht, përfshirë edhe organizatën tonë, është bërë një punë e jashtëzakonshme që të integrohen fëmijët romë në kopsht, sidomos fëmijët romë, por jo vetëm, dhe në shkollë, kjo është një detyrë parësore e Ministrisë së Arsimit, është një detyrë e çdo arsimtari që t’i integrojë këta fëmijë në shkollë dhe njëkohësisht të raportojë ata që nuk janë të regjistruar ku janë. 
Sot ne e kemi të pamundur të vërtetojmë ku janë fëmijët dhe pse iks numër apo përqindje fëmijësh, që përgjithësisht është tepër e lartë, nuk janë në shkollë?
Dhe është një çështje që kërkon zgjidhje.
E fundit, meqenëse është periudhë buxheti, ka plot probleme, e thashë, do t’i ndajnë kolegët, çështja e buxhetit... Çdo shtet, përfshirë edhe në Ballkanin Perëndimor, e llogarit buxhetin bazuar te kontributi për fëmijë. 
Jemi i vetmi shtet, nuk po e them, në nivel europian, nuk po krahasohem as me Europën, me asnjë vend të saj, por me shtetet ballkanike, që e kemi të pamundur të themi sa për qind e buxhetit në Shqipëri shkon drejtpërdrejt në ndihmë të fëmijëve. Askush nuk e di. E kemi kërkuar, por gjithmonë thuhet se, ndër të tjera, bëhet si llogaritje dhe ne nuk e dimë si bëhet kjo llogaritje. 
Pastaj kuptohet që askush nuk e di sa për qind e GDP-së është... 
1%? 10%? Ta dimë.
Dhe po në këtë kuadër, ligji “Për të drejtat e fëmijës” dhe njëkohësisht ai “Për arsimin parauniversitar” kërkojnë që llogaritja e kontributit të GDP-së për arsimin të bëhet me formulën “për fëmijë”. 
Ministria e Arsimit, dhe unë jam i lumtur të kemi këtu përfaqësues të saj, e para, asnjëherë nuk ka publikuar formulën për fëmijë, që është shkelje e ligjit.
Ne ia kemi kërkuar, kemi bërë edhe një sërë takimesh. Nga ana tjetër, përtej këtij fakti, do të thotë se sot ministria e ka të pamundur, për shkak të mosllogaritjes së formulës për fëmijë, të buxhetojë siç duhet dhe njëkohësisht të investojë për arsimin e fëmijëve, për shkollimin e tyre, gjithmonë duke pasur parasysh që Shqipëria dhe vetë Ministria e Arsimit thotë: “Arsim cilësor gjithëpërfshirës”. 
Pyetja që ne kemi është: a është arsimi vërtet cilësor dhe gjithëpërfshirës në Shqipëri? Dhe po ju sjell një fakt shumë të thjeshtë. Gjatë Covidit të gjitha shkollat u mbyllën. Statistikisht, do të flasë edhe Erioni pak më vonë, dihej se 20% e fëmijëve nuk kishte akses, as internet, as në pajisje smart. Asnjë fëmijë nuk u mbështet as me internet falas, as me pajisje falas. Çfarë ndodh sot me këtë 20% të fëmijëve? A janë të gjithë...? 
Pra, do të thotë që ne u kemi shkaktuar atyre, quhet mungesë në arritje në arsim, education payment, një dëm. Kush paguan për dëmin e tyre, se ai është një dëm që kthehet në mungesë produktiviteti të qenies njerëzore?
Dikush duhet të përgjigjet për këtë. 
Faleminderit!
(Duartrokitje)
Dasantila Tahiraj – Faleminderit, zoti Hazizaj!
Në fakt, këtu kemi përfaqësues nga shumë organizata që operojnë në fusha të ndryshme dhe sipas fushës ku ato operojnë, në kuadër të së drejtës së fëmijëve për arsim, do t’ia japim fjalën zonjës Nesila Koka, e cila operon në kuadër të koalicionit për arsimin dhe arsimin transformativ. fjala për ju.
Nesila Koka - Shumë faleminderit për fjalën!
Në fakt, unë jam Nesila dhe përfaqësoj shoqatën “MEDPAK”.
Të nderuar fëmijë,
Të nderuar anëtarë të Grupit të Deputetëve Miqtë e Fëmijëve të Kuvendit të Shqipërisë,
Të nderuar përfaqësues të ministrive,
Të nderuar kolegë të shoqërisë civile,
Unë quhem Nesila dhe në emër të shoqatës “MEDPAK” ju falenderoj për ftesën, sidomos Altinin, i cili organizoi këtë event. Si përfaqësues të Koalicionit për Arsimin që jemi, ne do të donim të ndanim disa shqetësime.
Unë i dëgjova me shumë vëmendje fjalët e fëmijëve dhe jam shumë dakord me Kejklin kur flet për mësuesit mbështetës, që nuk mund të zgjidhet me një kontratë të përkohshme ose në rastin kur nuk kemi aftësinë për të pasur mësues nga portali, vendoset një mësues zëvendësues, i cili nuk jep edukimin cilësor për të cilin fëmijët me aftësi të kufizuara kanë nevojë. Gjithashtu, kjo krijon edhe vështirësinë që fëmija me aftësi të kufizuara të krijojë atashime me mësuesin mbështetës, pasi kemi vënë re që ka pasur raste që është ndryshuar vit pas viti. 
Një shqetësim tjetër që duam të ngremë është që, edhe pse politikat e qeverisë sonë janë rreth gjithëpërfshirjes dhe barazisë, ashtu siç e përmendën edhe fëmijët, vazhdon të ekzistojë diskriminimi edhe në rastin e fëmijëve me aftësi të kufizuara. Për shembull, pak javë më parë pamë rastin e një fëmije në një shkollë në Durrës, të cilit i privohet e drejta për t’u arsimuar për shkak të aftësisë së tij të kufizuar. Kjo vjen edhe nga prindër të fëmijëve të tjerë, që tregon se, edhe pse ne punojmë me institucione, përsëri baza, që është familja, mbetet pas. Kështu që, në disa raste ka nevojë të punohet edhe me prindërit dhe mësuesit duhet të kenë një komunikim edhe më të mirë me prindërit. 
Ne si shoqatë i kemi mbështetur me trajnime edhe prindërit e fëmijëve me aftësi të kufizuara, që t’i kërkojnë të drejtat e tyre, por e shikojmë që informacioni nuk shkon gjithmonë atje ku duhet dhe kjo bën që ata të stepen dhe të mos e kërkojnë të drejtën e tyre. 
Për sa i përket Strategjinë Kombëtare për Arsimim, kemi vënë re që vëmendja për rritjen e pjesëmarrjes së fëmijëve në arsimin parauniversitar është më e ulët, por edhe buxheti është i pamjaftueshëm për të pasur nxitje të arsimimit të fëmijëve. 
Gjithashtu, duhet edhe buxhetimi për bazën materiale, sepse shkollat kanë shumë nevoja për bazë materiale, e cila është e nevojshme që të gjithë nxënësit të kenë arsimim cilësor dhe dinjitoz. Pra, përveç kompjuterit, duhet të kenë edhe ato materiale didaktike, që janë të nevojshme për bërjen e një arsimi sa më të mirë. 
Nga studimet që janë bërë në nivel ndërkombëtar, përdorimi i teknologjisë dhe i digjitalizimit është diçka që një fëmijë me aftësi të kufizuara ndonjëherë e ka edhe më thjeshtë, por buxhetimi për sa i përket digjitalizimit dhe përdorimit të TIK-ut në shkolla mbetet akoma shumë i vogël. Në qoftë se ne pretendojmë të krijojmë një ambient me një teknologji sa më gjithëpërfshirëse, vëmendja duhet të ishte edhe më e lartë. 
Shqetësimi i fundit që unë do të doja të ngrija përpara jush është mbyllja e klasave nëpër fshatra për shkak të numrit të vogël të fëmijëve. Për shkak të këtij problemi, fëmija me aftësi të kufizuara që, sipas ligjit, duhet të edukohet pranë banesës së tij, nuk e përfiton këtë të drejtë. Kështu që, ne do të donim të ngrinim përpara jush edhe çështjen e arsimimit në kushtet e shtëpisë, i cili është një e drejtë ligjore edhe në ligjin për arsimin parauniversitar, por akoma nuk ka direktiva ose urdhra nga Ministria e Arsimit për sa i përket arsimimit në kushtet e shtëpisë, përveç rastit të COVID-it, kur u lëshuan disa udhëzime.
Faleminderit për vëmendjen!
Dasantila Tahiraj – Vazhdojmë me sigurinë online të fëmijëve, për të cilën kemi të ftuar për të ndarë opinionet sot bashkë me ne zonjën Borjana Dine, përfaqësuese nga ISIGURT.al.
Borjana Dine - Përshëndetje të gjithëve!
Unë dëshiroj të flas për ISIGURT.al, rolin e tij, statistikat dhe cilat janë shqetësimet kryesore që ISIGURT.al shfaq sot.
ISIGURT.al është platforma kombëtare për internetin e sigurt, e hapur zyrtarisht në tetor të vitit 2015 dhe gjendet lehtësisht në faqen e internetit dhe në aplikacion në telefon me të njëjtin emër.
Qëllimi i kësaj platforme është të fuqizojë fëmijët, prindërit, mësuesit dhe qytetarët për të përdorur internetin dhe çdo mënyrë tjetër të komunikimit në mënyrë efektive, pozitivisht, të sigurt, duke nxitur raportimin e faqeve të paligjshme apo materialeve të papërshtatshme, në mënyrë që të bashkërendohen përpjekjet për të identifikuar dhe për të mbrojtur fëmijët viktima, të identifikohen materialet e papërshtatshme dhe ato me përmbajte të papërshtatshme. Për të informuar mësuesit, fëmijët, prindërit e të tjerë, si edhe për të forcuar bashkëpunimin ndërinstitucional me industrinë e internetit, nëpërmjet formës “raporto”, e cila gjendet lehtësisht në web në ISIGURT.al, mund të raportohet lehtësisht në çdo kohë për çdo rast të dhunës apo të abuzimeve online. 
Lidhur me fushatat që ISIGURT.al bën, çdo vit zhvillohen dy fushata kombëtare për të analizuar të dhënat statistikore në dy raporte vjetore, që është raporti kombëtar i zhvilluar dhe organizuar çdo vit gjatë muajit shkurt me të dhënat e mbledhura brenda një viti, duke u bazuar në raportime mbi incidentet online që fëmijët, prindërit mësuesit apo persona të besuar të fëmijëve kryejnë pranë platformës ISIGURT.al. Sigurisht, vlen për t’u theksuar që kategoritë e përdorura në klasifikimin e të dhënave janë të njëjta me ato që përdoren në nivel ndërkombëtar. 
Fushata e dytë është për gjuhën e urrejtjes dhe krimet online, që organizohet çdo vit në muajin maj dhe mblidhen po përsëri gjatë periudhës kohore të gjitha të dhënat brenda një viti. Pa diskutim, bazohen në raportimet që bëhen nga fëmijët, prindërit, mësuesit dhe personat e besuar, duke u klasifikuar po përsëri si të dhëna që përdoren në niveli ndërkombëtar.
Për sa u përket partnerëve strategjikë të ISIGURT.al, ne jemi anëtarësuar dhe jemi partner i besuar pranë INHOPE, që është Shoqata Ndërkombëtare e Linjës së Internetit të Sigurt. Patjetër, kemi bashkëpunim të sigurt edhe me çfarëdolloj platforme globale që mund të përmendim, si Instagram, facebook, tik-tok snapchat, google, you tube, whatsapp e të tjera.
Gjithashtu, shkurtimisht po them disa të dhëna statistikore që ne marrim nga raportet kombëtare për internetin e sigurt, gjuhën e urrejtjes dhe të krimit. Ne kemi mbi 3 mijë raportime të bëra pranë platformës përgjatë viteve 2018-2021, 47% e të cilave janë persona në moshën e adoleshencës 14-17 vjeç dhe duke vazhduar më pas nga mosha 18-30 vjeç. Më tepër raportime bëjnë djemtë, kurse më tepër viktima të sulmeve online bien vajzat. Numrin më të lartë të raportimeve e mban Tirana, kurse platformat që kanë një numër më të lartë janë tik-tok-u, e pasuar nga Instagram-i, facebook-u dhe snapchat-i, të cilat janë platformat më të përdorura dhe më në zë të fëmijëve. 
Për sa u përket incidenteve, peshën më të madhe e mban gjuha e urrejtjes në 61% të rasteve, duke u cilësuar si një ndër faktorët më shqetësues për sa i përket tipologjisë së incidenteve online, duke u pasur pastaj bullizmi me 19% të rasteve. 
Për sa u përket bashkëpunimeve pa të cilat ISIGURT.al nuk do të funksiononte mirë, 	ne kemi një bashkëpunim shumë pozitiv dhe efektiv me shkollat publike dhe jopublike, me qendrat sociale, me punonjësit për mbrojtjen e fëmijëve, me njësitë e mbrojtjes të fëmijëve, për të nxitur ndërgjegjësimin e tyre mbi aksesin e internetit të sigurt. Një bashkëpunim efektiv kemi edhe me Policinë e Shtetit dhe sektorin e sulmeve kibernetike, me sektorin e telekomunikacioneve dhe kompanive celulare apo të internetit, si dhe me kompanitë globale. 
Pas të gjitha këtyre bashkëpunime, patjetër që ne kemi edhe shqetësimet tona kryesore, të cilat mendoj se kanë një peshë shumë të madhe për vijimësinë dhe korrektësinë e platformës tonë, por edhe të të ardhurit në ndihmë fëmijëve më tej. Ne kemi një bashkëpunim efektiv dhe më të lehtë me kompanitë e platformave globale, siç janë kontaktet e drejtpërdrejta me tik-tok-un, instagrami-n facebook-un dhe çdo rrjet social, por, në fakt, e kemi pak më të vështirë të kemi një akses kaq të lehtë edhe brenda Shqipërisë me platformat e lajmeve online, të cilat përçojnë çdolloj të dhëne që ka të bëjë me fëmijët. 
Një shqetësim tjetër yni është kërkesa për të vendosur logon e Platformës së Linjës Kombëtare për Internet të Sigurt në faqen zyrtare të Kuvendit të Shqipërisë në web dhe në të gjitha institucionet shqiptare, duke qenë se ne jemi e vetmja platformë për internetin e sigurt në Shqipëri.
Legjislacioni penal është ende tepër larg mbrojtjes së fëmijëve nga dhuna dhe abuzimi online, duke përfshirë edhe krimet e urrejtjes. E njëjta gjë vlen edhe për legjislacionin e fëmijëve dhe atë të sigurisë kibernetike. 
Shqetësimi tjetër që kemi lidhet me politikat dhe institucionet për mbrojtjen e fëmijëve, që janë tepër të dobëta dhe nuk kanë mundësi të mbrojnë seriozisht fëmijët nga çfarëdolloj incidenti online.
Cilat janë disa nga rekomandimet që ne mund të japim?
E para, duke e lidhur edhe me shqetësimin e fundit mbi legjislacionin penal, të jetë në të njëjtën linjë me legjislacionin e BE-së, sipas direktivës nr. 1192 të BE-së, duke qenë se BE-ja raporton çdo vit për child pornography. Shqipëria duhet të ketë strategji kombëtare për mbrojtjen e fëmijëve nga dhuna, urrejtja online dhe të gjitha format e saj me fokus primar dhunën seksuale. Institucionet shtetërore duhet të japin përmbajtjen, mbështetjen dhe bashkëpunimin e nevojshëm për platformat kryesore, siç është ISIGURT.al, Alo 116-111, Policia e Shtetit, si pikat kryesore të raportimit në Shqipëri.
Faleminderit!
Dasantila Tahiraj - Faleminderit!
Linja Kombëtare e Telefonit të Fëmijëve në Shqipëri 116-111 operon për mbrojtjen e të drejtave të fëmijëve, përfshirë edhe ata që kërkojnë azil në vendet e BE-së. Për të folur për këtë kemi të pranishme zonjën Belioza Çoku.
Belioza Çoku – Përshëndetje të gjithëve!
Nëse do të kishim arritur të mbështesnim dhe t’i përkthenim në shërbime gjysmën e këtyre shqetësimeve që u thanë deri tani , besoj se nëntorin e ardhshëm do të mblidheshim duke u përqafuar dhe veçanërisht fëmijët duke na falenderuar.
Megjithatë, në të gjitha prezantimet e tyre fëmijët kërkuan mbrojtje në mjedis, në familje, në shkollë, në të gjitha mjediset që ata frekuentojnë, si dhe më shumë mundësi për të zhvilluar aftësitë e tyre për talentet që kanë, por edhe për të ndihmuar njëri-tjetrin. 
Aktualisht, sot që po flasim, jo vetëm Shqipëria, por e gjithë bota është në një pozicion jo dhe aq të mirë për shkak të luftës, recensionit, situatës politike, situatës ekonomike dhe, mbi të gjitha, një krize shoqërore. Për fat të keq, Shqipëria renditet e treta për sa u përket kërkesave të fëmijëve për azil në Europë. Për shkak se duan të largohen nga vendi, ata sakrifikojnë në disa rrugë jo ligjore vetëm e vetëm që të realizojnë mbijetesën e tyre ose të ndihmojnë më shumë familjet, duke ndërprerë në këtë mënyrë një cikël shumë të rëndësishëm të zhvillimit të tyre.
Për këtë arsye, duke dëgjuar sot adresimin e të gjitha nevojave, personalisht do ta vendos theksin në disa rekomandime që lidhen në çdo rast me shërbimet. Domethënë, sado i mirë të jetë një legjislacion dhe Shqipëria është për t’u duartrokitur në këtë drejtim, pasi në vitet e fundit, 2010 dhe 2017, ka bërë përmirësime të ndjeshme për të forcuar shërbimet për sa i përket ligjit për mbrojtjen e fëmijëve, fëmijët nuk do të jenë kurrë të mbrojtur nëse legjislacioni i mirë nuk shoqërohet me shërbime adekuate dhe cilësore.
Alo 116 vazhdon sot e kësaj dite. Nga njëra anë me shumë krenari për Shqipërinë thuhet se është një nga shërbimet kyçe në sistemin e mbrojtjes së fëmijëve, por nga ana tjetër nuk është e mjaftueshme dhe është mirë që ta marrim pak më seriozisht për të bërë një konglomerat shërbimesh që garantojnë qëndrueshmëri të brezave më cilësorë në të ardhmen.
Dihet cilat janë shërbimet që ofron linja e këshillimit për fëmijë, Alo 116. Përveçse është e standardeve europiane, ka një rekrutim cilësor të stafit që e ofron këtë shërbim, e cila është e lidhur me fëmijët e humbur dhe me platformën e internetit të sigurt. 
Gjatë viteve të fundit edhe Ministria e Shëndetësisë bashkëpunon me një shërbim si Alo 116, duke e përfshirë në fondin social dhe duke dhenë fonde nga buxheti i shtetit me qëllim qëndrueshmërinë e këtij shërbimi. 
Në të gjitha rastet është shumë e rëndësishme që shërbimet të jenë cilësore dhe prandaj sot dua të theksoj disa rekomandime, duke pasur parasysh rëndësinë e tyre.
Krijimi i mekanizmave për qeverisje të përgjegjshme, si dhe përgjegjësi dhe role të mirëpërcaktuara në sistemin për mbrojtjen e fëmijës, gjë që ul kostot në shoqëri dhe garanton më shumë qëndrueshmëri në politikat e shëndetshme në favor të fëmijëve dhe të të rinjve.
Përmirësimi i strukturave drejtuese në nivel shtetëror dhe bashkërendimit ndërsektorial dhe mes më shumë agjencive në planifikimin e politikave. Pse e themi këtë? Sepse në bazë të ligjit ngrihen njësi për mbrojtjen e fëmijëve në të gjithë territorin, në nivel kombëtar, por nuk ka një bashkëpunim të mirëkoordinuar në favor të fëmijëve në stacionet e policisë, në qendrat e shëndetit apo edhe thjesht në ndërgjegjësimin që i bëhet komunitetit në mjediset që frekuentohen, nga shkolla, familja dhe shoqëria.
Përforcimi i rolit të Ministrisë së Fëmijëve dhe Ministrisë së Shëndetësisë dhe Mbrojtjes Sociale, agjenci shtetërore për mbrojtjen e të drejtave të fëmijëve, si autoriteti kryesor bashkërendues në sistemin e mbrojtjes së fëmijëve. Patjetër që ka ecur me ritme pozitive një protokoll i referimit të problematikave dhe adresimit të nevojave për sa u përket institucioneve përgjegjëse, por duhet një koordinim më i mirë dhe një autoritet kontrolli në mënyrë që të ketë një ndërgjegjësim më të lartë edhe nga institucionet e tjera për të bashkëpunuar të gjithë në favor të buxhetimit për sistemin e mbrojtjes së fëmijëve. 
Përmirësimi i performancës së agjencive përkatëse shtetërore për zbatimin e politikave dhe veprimeve për mbrojtjen e fëmijëve dhe mbështetja e procedurave për mbrojtjen e fëmijëve në nivel vendor. Në këtë rast kam parasysh njësinë për mbrojtjen e të drejtave e të fëmijëve, komisariatet e Policisë së Shtetit, që në të gjitha rastet kur raportohet dhunë në familje duhet të jenë të mirëkoordinuara, në mënyrë që fëmija të mos rrijë deri në orën 8:00 ose 4:00 të mëngjesit të presë oficerin përgjegjës të policisë, i cili duhet të plotësojë formularin sipas procedurës për referimin e urdhrit të mbrojtjes. Urdhri i Mbrojtjes është pjesë e rëndësishme e ligjit, por në çdo rast ka në fokus interesin më të lartë të fëmijëve. Pas interesit më të lartë të fëmijëve, ka në fokus parimin nr. 2, që është mosdallimi dhe mosdiskriminimi nga asnjë lloj kategorie grupi fëmijësh dhe, mbi të gjitha, garantimin e një audience cilësore për marrjen në konsideratë të zërit të fëmijëve. 
Ngritja e sistemeve të efektshme për mbrojtjen e fëmijëve në nivel vendor të bashkisë. Këtu do të apeloja me sa të mundja, por sigurisht brenda mundësive dhe duke pasur parasysh situatën e vështirë ekonomike, për rritjen dhe rimarrjen në konsideratë të buxheti të paktën në sektorë të tjerë që janë komplementarë, përveç fondit social, në favor të fuqizimit të shërbimeve në mbrojte të fëmijëve.
Përcaktimi i përgjegjësive të qarta për mbledhjen e të dhënave, analizën dhe punën kërkimore. E gjitha kjo që në të ardhmen të mos kemi recidivizëm dhe raportim të përsëritur të rasteve. Pra, një rast vjen dhjetë herë, sepse nuk arkivohet, nuk analizohet, nuk raportohet dhe nuk merr shërbim deri në nivel fundor dhe shterues, duke u rikthyer përsëri në sistem.
Përforcimi i bashkërendimit të organizatave jofitimprurëse dhe donatorëve, me qëllim që veprimi i tyre të harmonizohet sipas interesave dhe adresimit të nevojave që kanë ardhur, si nga qeveria, ashtu edhe organizatat që punojnë në mbrojtje të fëmijëve.
Krijimi i mekanizmave të efektshëm dhe hartimi i masave të efektshme për parandalimin dhe reagimin kundër dhunës së fëmijëve. Për këtë pjesë nuk kemi pse flasim më gjatë, sepse bullzimi po kthehet gjithnjë e më shumë në një fenomen prezent, por në të gjitha rastet do të afektojë brezat e ardhshëm dhe vetë ne që do të marrim shërbime nga këto breza. 
Zbatimi i politikave dhe përzgjedhje e qasjeve që ndihmojnë parandalimin e sjelljeve abuzuese dhe shfrytëzuese kundrejt fëmijëve. Në këtë rast nuk kemi parasysh vetëm njësinë e mbrojtes së fëmijëve dhe ministrinë përgjegjëse, por edhe Ministrinë e Arsimit dhe shkollat, të cilat duhet të marrin politika serioze dhe staf cilësor për të ofruar shërbimet e duhura.
Vëmendje e veçantë për shëndetin publik në të gjithë sektorët e edukimit. Ka mungesë informacioni dhe dashur pa dashur fëmijët dhe të rinjtë kohët e fundit po rrisin gjithnjë e më shumë statistikat e krijimit të varësive nga substanca të ndryshme apo sjellje jo të përshtatshme, që nuk përkojnë me zhvillimin e tyre fizik, fiziologjik, intelektual dhe emocional në raport me marrëdhëniet ndërpersonale.
Përmirësimi i rezultateve të politikave për fëmijët duke nxitur prindërimin pozitiv. Prindërimi është profesioni më i vështirë. Ka ardhur koha që të apelojmë fort edhe në Shqipëri.
Vënia në zbatim e një sistemi të detyrueshëm raportimi, duke përmirësuar mekanizmat për identifikimin e fëmijëve në nevojë për mbrojte dhe trajtimin e çështjeve lidhur me këto kategori fëmijësh. 
Patjetër që linja e bën rolin e vet, por jo çdo raportim dhe adresim vjen nëpërmjet linjës. Po nuk punuam të gjithë së bashku më fort, ministria përgjegjëse e Fëmijëve dhe të Rinjve, Ministria e Shëndetësisë, organizatat atëherë disa raportime do të humbasin dhe disa raste do të përsëriten.
 Përforcimi i procedurave dhe praktikave në menaxhimin e çështjeve dhe sigurimi i përgjigjeve të duhura ndaj rasteve, kur fëmijët janë nevojë emergjente për mbrojtje. 
Këto janë nivele të raportimit të lartë, kur raportojnë fëmijët, për të cilat realisht duhet të merren masa dhe të bëhet një protokoll i veçantë, pasi gjithnjë e më shumë po ekspozohen. 
Sigurimi i përkujdesjes alternative të sigurt, cilësore dhe të ngjashme me familjen për fëmijë, të cilët janë larguar nga familjet e tyre dhe/ose janë lënë pa kujdes prindëror, që Monika e para nga Fshati SOS dhe të tjerët e shpjeguan dhe e ilustruan shumë bukur.
U falënderoj të gjithëve!
(Duartrokitje)
Dasantila Tahiraj – Faleminderit!
Kemi ndonjë njeri prezent nga Shtëpia e Fëmijëve “Zyber Hallulli”? 
Në rregull, nuk kemi.
Meqenëse kemi përfaqësues nga Shërbimi Social Shtetëror, nga Ministria e Shëndetësisë dhe nga Ministria e Arsimit dhe e Rinisë, fjala është për ju, zonja Denada Seferi, zonja Arlind Topçiu, dhe më pas përfaqësuesja e Ministrisë së Arsimit.
Denada Seferi - Përshëndetje!
Shumë faleminderit për organizimin e këtij takimi, mbi të gjitha me pjesëmarrjen e fëmijëve, ku normalisht zëri i tyre është detyrim për ne, detyrim për t’i përthyer në politika, për t’i përthyer në plane veprimi, për t’i përthyer në aksione, për t’i përthyer në buxhetet sepse gjithçka duhet që të jetë në të mirë të tyre, por edhe për mbrojtjen e të drejtave të tyre në çdo aspekt, në çdo fushë.
 Sigurisht, Ministria e Shëndetësisë dhe e Mbrojtjes Sociale është në zbatim të një kornize ligjore tejet të konsoliduar tashmë, me një ligj për mbrojtjen e të drejtave të fëmijëve, një paketë me akte nënligjore të gjitha të miratuara me vendim të Këshillit të Ministrave dhe të bëra në bashkëpunim me bashkëpunëtorët tanë, me të gjithë ata që janë këtu në këtë tryezë, shoqëri civile dhe institucione. Gjithkush ka pasur mundësi të kontribuojë në ngritjen e mekanizmave të referimit, por njëkohësisht dhe të instrumenteve që shërbejnë për mbrojtjen e të drejtave të fëmijëve. 
Normalisht, përtej bazës ligjor ne kemi edhe një axhendë, axhenda e fëmijëve, e cila është miratuar së fundmi, që  ka një platformë tjetër të gjerë, e cila është bërë, është hartuar së bashku me fëmijët dhe ka brenda zërin e tyre të përkthyer në plane veprimi, në plane konkrete, por njëkohësisht edhe në detyrime për t’u zbatuar për qeverinë shqiptare, për Ministrinë e Shëndetësisë të Mbrojtjes Sociale, por për të gjithë aktorët e tjerë dhe institucionet publike dhe jopublike. 
Të gjithë jemi në mbrojtje të të drejtave të fëmijëve, sepse fëmijët janë të parët për ne. Sigurisht, edhe ne kemi problematikat tona, duke qenë se jemi prindër vetë, duke u munguar fëmijëve tanë në shtëpi çdo ditë, por duke u përpjekur që të bëjmë më të mirën tonë të gjithë punonjësit e ministrisë, të agjencisë, të Shërbimit Social Shtetërore dhe të gjithë ju që jeni këtu, jemi së bashku në një zë vetëm për t’ju pasur juve të parët.
Siç e dini, Ministria e Shëndetësisë dhe e Mbrojtjes Sociale mbulon 3 shtyllat kryesore të një programi të mbrojtjes sociale, ku fëmijët janë në qendër. Kemi një program të asistencës sociale, kemi një program të aftësisë së kufizuar, kemi edhe një program të veçantë për shërbime sociale të specializuara, por njëkohësisht  dhe shërbime të rrjetit të institucioneve të përkujdeset shoqëror. Duke u nisur nga programi i mbrojtjes sociale, në lidhje edhe me një përgjigje të disa problematikave që u ngritën për varfërinë e fëmijëve, skema e ndihmës ekonomik, siç ju e dini, mbulon rreth 80 000 fëmijë. Janë 80 000 fëmijë në këtë skemë, e cila jep jo vetëm pagesën për sa i përket asistencës sociale, e cila është në kesh, por sigurisht që ka dhënë disa subvencione për nxitjen e arsimit, nxitjen e shkollimit të tyre, si dhe për nxitjen e vaksinimit për çështjet shëndetësore. Jo vetëm kaq, por vetëm gjatë të këtij viti, për të gjitha familjet e skemës së ndihmës ekonomike, është rritur masa e përfitimit të tyre me 20%. Ndërkohë, familjeve që kanë në përbërje të tyre 3 fëmijë dhe më shumë u është dyfishuar pagesa e ndihmës ekonomike, janë trefishuar pagesat për çdo fëmijë jetim, ashtu siç janë dyfishuar pagesat edhe për nënat kryefamiljare të kësaj skeme të asistencës sociale me dy fëmijë dhe më shumë.
A është shumë? Asnjëherë nuk mund ta themi se kjo është maksimalja e asaj që mund të japim. Asnjëherë nuk mund ta themi se kjo është ajo çka duhet, por kjo është ajo çka ne kemi parashikuar këtë vit dhe jo vetëm për këtë vit, por edhe për të gjitha vitet e tjera në vijim, për të krijuar një qëndrueshmëri të pagesave, si dhe për të mos pasur më pagesa të fragmentarizuara, të cilat jepen vetëm në një vit dhe nuk vijojnë më pas.
Gjithashtu, në programin e mbrojtjes sociale te pjesa e fëmijëve është edhe një baby bonus, siç e quajmë ne, apo një paketë e veçantë për çdo fëmijë që lind.  Në këtë pjesë të programit të mbrojtjes sociale  janë mbi 35 fëmijë, të cilët çdo vit kanë marrë pagesat e tyre në momentin e parë të lindjes.
Po ashtu,  në sistemin e ri të vlerësimit të aftësisë së kufizuar edhe fëmijët kanë pasur disa problematika, pasi nuk kanë qenë të përfshira moshat nga 0-2 vjeç në vlerësimin e tyre. Që nga viti i kaluar deri më sot, që ne kemi shtrirë skemën e re të vlerësimit të aftësisë së kufizuar, fëmijët janë pjesë e këtij vlerësimi. Jo vetëm kaq, por nga mosha 0-2 vjeç ata tashmë marrin pagesat e paaftësisë, dhe ne mbështesim me pagesa 14 451 fëmijë, të cilët realisht kanë problematika të aftësisë së kufizuar. Patjetër që pagesat e aftësisë së kufizuar janë shumë pak, prandaj ne duhet të kemi edhe shërbime të specializuara, që duhet t’u ofrohen fëmijëve me aftësi të kufizuar, por edhe fëmijëve në qendra komunitare, në qendra multifunksionale dhe që ofrojnë edhe shërbime. Këto i ndajmë në dy pjesë, kemi institucione rezidenciale të përkujdesjes shoqërore, të cilat janë 9 në të gjithë Shqipërinë dhe kemi qendra të tjera publike, të cilat janë krijuar nga bashkitë nëpërmjet një mekanizmi të ri, siç është fondi social.
 Më lejoni të them që është rritur numri i këtyre shërbimeve dhe shërbimet e specializuara janë ato që u nevojiten fëmijëve, u nevojiten pas shkolle, u nevojiten për të kaluar një periudhë kohe të caktuar në këto qendra ditore, aty ku është e pamundur të kenë një mbështetje tjetër. Në fakt, atje kanë një mbështetje duke përfshirë të gjithë paketën, nga edukimi, arsimimi, mbështetje financiare, paketa të veçanta të personalizuara të familjeve apo dhe të fëmijëve, sepse duhet të dimë, që fëmija ndihmohet kur ndihmohet edhe familja. Mbështetja nuk është e përqendruar vetëm tek individ, por edhe më gjerë se kaq.
 Për t’u ndalur te shërbimet, mund t’ju them që deri më sot nga fondi social kanë përfituar 26 bashki për 27 shërbime të reja, nga të cilat vetëm 14 shërbime janë për fëmijë. Në kuadër të këtyre shërbimeve janë edhe 13 shërbime të specializuara në nivel qarku, që janë për fëmijët me aftësi të kufizuara dhe për fëmijët autikë, janë 3 shërbime për viktimat e trafikimit dhe viktimat e mbrojtjes si fëmijë dhe një shërbim i kujdestarisë alternative për fëmijët pa kujdes prindëror.
 Sigurisht, këto janë në vazhdën 40 shërbimeve të reja, të cilat në 3 vjetët e funksionimit të fondit social janë miratuar për çdo bashki të vendit. Ka qëndrueshmëri për këto shërbime, sepse edhe përshkallëzimi i pagesave nëpërmjet këtij fondi social, në bashkëpunim edhe me bashkitë, është një mundësi më shumë për qëndrueshmëri të këtyre shërbimeve.
 Dua t’u kthehem institucioneve të përkujdesit shoqëror, ku ka shumë për t’u përmirësuar, dhe  ku sigurisht që nuk duhet të ndodhë apo të ekzistojnë asnjë episod i dhunës apo i ndonjë lloji tjetër. Shërbimi Social Shtetëror është në ballë të kësaj gjëje. Ata edhe sipas propozimit të Altinit, kanë ngritur task forcën e tyre. Ata janë duke punuar me çdo institucion të përkujdesit shoqëror, por kjo shkon përtej  Shërbimit Social Shtetëror, përtej monitorimit dhe inspektimit, shkon në kulturën dhe në trajnimin e vazhdueshëm apo vlerësimin e performancës, që duhet të kemi edhe për punonjësit që e ofrojnë këtë shërbim për trajnimet e tyre, për ngritjen profesionale të tyre. 
Sigurisht, edhe inspektimi i përditshëm është shumë i rëndësishëm, pasi ne kemi vendosur kamera, por përsëri ka problematika që janë të lidhura edhe me moshën e fëmijëve, janë të lidhura edhe me problematikat që ata shfaqin në momente të caktuara të jetës. Sigurisht, që këta fëmijë vijnë nga situata familjare të vështira, për të cilat duhet të aplikohen shërbime të specializuara dhe për këtë arsye edhe me mbështetjen Ministrisë së Shëndetësisë dhe Mbrojtjes Sociale, është ngritur urdhri i punonjësit social. Më së fundi kemi Urdhrin e Punonjësit Social, siç u bë  2-3 vjet më parë edhe Urdhri i Psikologut.
 Sigurisht, licencimi i tyre, formalizmi i tyre, krijimi i figurave profesionale, në çdo institucion të përkujdesit shoqëror,  i bën më të pranishëm, që roli i tyre të bëhet akoma më kritik, por njëkohësisht bëhet edhe më i qenësishëm duke parë problematikën që çdo fëmijë shfaq në këtë institucione. Patjetër, një fëmijë 15 vjeç -16 vjeç, ashtu siç është edhe djali im, ka problematikat e veta dhe shpeshherë ne duhet t’i kuptojmë, shpeshherë duhet të bëhemi palë me ta, shpeshherë duhet t’i kundërshtojmë, por shpeshherë duhet të mbrojmë të drejtën dhe të bindemi të dyja  palët se cila është më e mira në mbrojtje të të drejtave të tyre me një zgjidhje të  përbashkët. Mendoni një fëmijë në institucion, një 15-vjeçar, i cili realisht ka problematika akute për sa i përket edhe trajtimit personal, për shkak se fëmijëria e tij mund të ketë qenë shumë e vështirë, ku punonjësi social dhe psikologu janë ata që  i qëndrojnë më afër dhe që i japin trajtim më të specializuar. Nuk mundet që në një institucion të përkujdesit  social të mos kemi një shërbim të specializuar. Patjetër  që psikologët e ofrojnë këtë shërbim, por mbase specifikat dhe individualizmi i fëmijëve, do të kërkojë një shërbim akoma më të specializuar për çdo rast dhe për çdo trajtim të fëmijëve në institucion.
Në mos gaboj, Megi apo njëra nga vajzat, foli për Shtëpinë e Rinisë, por moshat 16 deri në 18 vjeç, dhe nuk e di nëse ka qenë ndonjëherë, shpresoj që të keni shkuar dhe t’i keni parë kushtet atje, por të keni parë ndërkohë edhe trajtimin e këtyre të rinjve, se 16-18 vjeç nuk janë më fëmijë. Unë  kam shkuar, i kam takuar dhe kam parë problematikat e tyre dhe situata, siç e themi në gjuhën popullore, “nuk është fushë me lule”, sepse secili prej tyre kërko independencën e vet, kërkon të aftësohet profesionalisht për të dalë nga kjo mbikëqyrje institucionale Gjithashtu, ne u japim mundësinë për të pasur kurse të formimit profesional, për t’i integruar në shoqëri, në mënyrë të barabartë, sepse stigma ekziston. Kështu, duhet të kemi parasysh që nëse aftësojmë një djalë 16 vjeç, një vajzë 16-vjeçe apo 18-vjeçe me një profesion, sigurisht që  ata janë më të mbrojtur  dhe kanë një mundësi më shumë në jetë  për t’u integruar. 
 Strehimi ngelet përsëri një nga çështjet kryesore, pasi  të gjithë fëmijët dhe të rinjtë që janë atje duhet të lëvizin. Grup mosha e fëmijëve që janë në këtë institucion, është pikërisht ajo grup moshë që nuk mund të qëndrojë me asnjë bashkëmoshatar në një institucion tjetër, ku janë të ndarë sipas grup moshave. 
Shërbimi Social Shtetëror, në dijeninë time, por edhe në raportimet që bën, nuk i ndan motrat dhe vëllezërit. Në raste specifike, kur kërkohet një shërbim i specializuar për një motër apo për një vëlla, apo kur duhet të qëndrojë jashtë atij institucioni, merret një vendim i tillë. Sigurish, nëse ka raste që ju i njihni, i dini mund të na i sinjalizoni, sepse jemi këtu për të parë interesin dhe më të mirën e fëmijëve.
Siç jeni në dijeni, qeveria ka miratuar edhe statusin “Fëmijë në përkujdesje të Republikës”. Kjo është një politikë e shtuar me mbështetje financiare, e cili u jep një mbështetje financiare të gjithë fëmijëve prindërit kanë ndërruar jetë për shkak të detyrës, apo për shkak të një akti heroik që kanë bërë. Mbështetja  e tyre financiare do të jetë deri në moshën 18-vjeç, kështu që deri më sot e kanë përfituar këtë status 15 fëmijë. Shpresojmë mos kemi më raste të tilla, se kjo s’ka të bëjë me rritjen e numrit të fëmijëve, po buxhet për këta fëmijë është aty, dhe mendoj se në çdo rast do të kemi mundësi që të japim një mbështetje.
Programi kombëtar për kujdesin e shikimit të fëmijëve, është duke u impelmentuar në  çdo shkollë të vendit dhe ka pasur 80 000 fëmijë që kanë përfituar nga ky program, si dhe janë ofruar 10 000 fëmijë për depistim. Pra, kjo do të thotë  se ky është një  program kombëtar që po shkon realisht aty ku fëmijët kanë nevojë, aty ku do të duhet të depistohen. Shpeshherë ne prindërit jemi neglizhentë për t’i çuar fëmijët te mjeku për të parë nëse kanë problematika me shikimin apo edhe të tjera. 
Po kështu, edhe shërbimi dentar ofrohet sot në shkolla, ku ofrohet si një program shëndetësor falas.
 Ju e dëgjuat edhe lajmin e fundit që bëri Ministria e Shëndetësisë dhe Mbrojtjes Sociale, ku ministrja njoftoi se vajzat nga 13-vjeç do të kenë vaksinën falas kundër kancerit të qafës së mitrës, gjë e cila është një mbështetje plus për të gjitha vajzat, për të gjitha të rejat tona që kanë nevojë edhe për këtë lloj vaksine.
Unë e thashë edhe në fillim: a mund të bëjmë më shumë? Po, për fëmijët ka gjithmonë vend për të bërë më shumë, ka nevojë për të adresuar më shumë problematika. Sigurisht, shërbimet duhet të jenë më shumë, por jemi në fazën kur kemi politika të qëndrueshme, të shënjestuara, të cilat realisht do të ofrojnë shërbime të  specializuara.
 Më lejoni t’ju jap edhe një panoramë të fundit për sa i përket trajtimit të fëmijëve që  kanë pësuar abuzim seksual. Sot në Shqipëri ka 3 qendra të tilla, dy janë të hapura rishtazi në Fier dhe në Shkodër për viktimat seksuale të dhunës dhe një qendër që është më e specializuar është në QSUT, e cila është hapur për viktimat e dhunës për fëmijët, e cila ka pasur rezultate dhe trajtimit të specializuar, me psikologë, me psikiatër, edhe me punonjës të shëndetit mendor, me këdo, për ata që kanë pasur nevojë që të marrin një trajtim më të specializuar.
 Janë në Shqipëri 3 qendra me shërbim të specializuar për viktimat seksuale të dhunës. Sigurisht, ajo që përmendi Altini, se Altini këto nuk i përmend, po ka përmendur standardin  e vet që e ofron nëpërmjet një program të veçantë, i cili është barna house, por ne do të përpiqemi shumë që të kemi një bashkëpunim me CRCA-në jo vetëm me Altinin, por me të gjithë ata që janë aktorë në këë tryezë, që ta përmirësojmë standardin  e ofrimit të shërbimi  si dhe të kemi  një shërbim të specializuar, por edhe gjithëpërfshirës, sepse kur kemi raste të tilla nuk kemi të bëjmë më vetëm me një trajtim shëndetësor, po edh me një trajtim të gjithanshëm, që është në mbrojte të fëmijës.
Unë këtu po ndaloj.
Shumë faleminderit!
Dasantila Tahiraj – Faleminderit, Denada!
Në fakt, është lajm shumë i mirë aplikimi i vaksinës  për Human Papiloma Virus  për të gjitha vajzat adoleshente, që janë në kohën e duhur për ta aplikuar këtë vaksinë, për të parandaluar në kohë tumoret e qafës së mitrës,  i cili aplikohet për herë të parë  në vendin tonë. Kjo tregon se pavarësisht kohës së vështirë të krizave në të cilat po jetojmë, qeveria vazhdon dhe bën politika të mira për fëmijët. Pa dyshim, gjithmonë duhet të ketë politika të mira për fëmijët, sepse sado shumë të bëjmë, gjithmonë ngelet diçka pa u bërë,
Fjalën e ka kërkuar deputetja Pampuri.
Orjola Pampuri – Nuk do të zgjatem shumë, por do të jem më  praktike sa i përket të gjithë asaj që tha zëvendësministrja.
Në fakt, unë dua t’ju përgëzoj, sepse të paktën kemi një brez të ri, i cili ngjall shpresë për të ardhmen për këtë vend. Unë  ju dëgjova të gjithëve me shumë vëmendje, nga i pari tek i fundit. Sigurisht, u preka edhe me atë  që tha Kejtlina, sepse paraqiti një realitet, i cili nuk përket vetëm Kejtlinës, por me keqardhje them që janë shumë fëmijë që ndodhen përballë një realiteti të tillë, por unë uroj dhe shpresoj që Shqipëria të bëhet më e mirë për Kejtlinën dhe për të gjithë ju këtu.
Në fakt, e gjithë ajo që paraqiti zëvendësministrja ishte një referim i mirë për në komisione parlamentare, pasi këtu do të donim diçka më konkrete dhe konkrete ishte ajo që tha zoti Azizaj, me shumë të drejtë, program kombëtar për eliminimin e varfërisë, sepse ajo që paraqiti Kejtlina ishte pikërisht një thirrje, një sirenë alarmi pikërisht për të pasur një program kombëtar  për të eliminuar  të gjitha problematikat, që të mund të rrisim fëmijë që nuk përballen me këto problematika, duke filluar nga shkolla dhe të gjitha me radhë që u pamenden këtu.
Monika foli shumë bukur për anger management  tek adoleshentët. Sigurisht, ky  është një nga  faktorët, pasi kemi parë shumë raste, kur fëmijët përballen me  irritimin e shpejtë, përballen me dhunën  ndaj njëri-tjetrit, me dhunën në shkollë, dhe një nga arsyet mund të jetë edhe ambienti familjar apo koha që prindërit nuk i kushtojnë fëmijëve, të cilën e paraqiti Anaisi shumë bukur. Ne jemi të gjithë prindër dhe  e dimë që koha është limituar dhe mundohemi t’u ofrojmë fëmijëve tanë kohë cilësore. Koha është limituar, sepse prindërit punojnë më shumë, janë rritur kërkesat, për t’ju siguruar juve mundësi më të mira.
Në fakt, unë do t’i mëshoj asaj që tha Altini edhe në Komisionin e Shëndetësisë, do ta diskutojmë shumë shpejt hartmin e  një plani kombëtar pasi është emergjencë, sa i përket refirimit të dhunës seksuale dhe mundësimit në qendra rehabilitimi, duke parë një numër të shtuar, siç i paraqiti edhe përfaqësuesja e sigurt, siç i paraqituri edhe Alo 116, që besoj se ka bërë një punë shumë të mirë gjatë gjithë kësaj kohe. Dhe duam ta përgëzojmë Altinin dhe të gjithë stafin. Është shumë e rëndësishme të kemi një  plan dhe një regjistër për referimin e të gjitha rasteve të dhunës ndaj fëmijëve, të cilët dhunohen në shtëpi, në familje, pasi kemi plot raste, të fëmijëve që dhunohen në shkolla, të dhunës seksuale. Besoj se është një sirenë alarmi jo vetëm në zonat urbane, por edhe në zonat rurale, që shpesh mbeten të pa u referuar, forcimi i sistemeve të referimit, hallkave të tyre, për të cilat besoj se edhe sot kemi vështirësi një çështjeje të tillë.
Ju përmendët vaksinën e HPV-së. Sigurisht që është një hap shumë i rëndësishëm dhe shumë  i mirë, por që kërkon një mundësi promovimi jo vetëm në zonat urbane, por edhe në zonat rurale, pasi kanë zero informacion rreth rëndësisë dhe qartësisë së kësaj vaksine. Unë mendoj se para çdo vaksine duhet bërë një promovim i mirë, një komunikim me komunitetet dhe më pas të ofrohet vaksina. Kështu shikohet edhe efektiviteti. Jam dakord me faktin që kemi mundësinë të bëjmë vaksinën, por në momentin kur ka buxhet për të bërë këtë vaksinë, duhet të ketë buxhet edhe për promovimin e rëndësisë dhe kushteve, në të cilat do të ofrohet kjo vaksinë.
Unë  besoj se të gjitha problematikat që ngritën fëmijët ishin shumë të rëndësishme. Dua të përmend edhe atë që tha Altini, buxheti për të përmbushur nevojat e fëmijëve. Ne nuk jemi të qartë se sa përqind e GDP-së i kushtohet nevojave të fëmijëve. Jemi në vitin 2022 dhe, besoj se fëmijët, si në asnjë vend të botës, ngritën një problematikë  për përmirësimin e kushteve për t’u ngrohur në shkolla. 
E dyta është higjiena. Nxënësit në shkolla kanë nevoja të shumta dhe janë në një moshë delikate,  ku higjiena është elementare. 
E treta është nevoja për mbështetje psiko-sociale. Ne kemi sot një mangësi të psikologëve në shkolla, kemi një psikolog për 2-3 shkolla dhe vijon ende të jetë mangësi. Unë vetë jam pedagoge dhe çdo vit dalin nga universitetet qindra psikologë, nuk e kuptoj si nuk ka hapësira për t’i punësuar këta studentë?! Ky është brez ekselentësh, të cilët nuk kanë mundësi për t’u punësuar, ndërkohë që nevoja është imediate. 
E fundit është nevoja për një ofrim shëndetësor të mirë dhe njëra nga vajzat e ngriti si problematikë. Shumë prej tyre mund të kenë nevojë, por mundësia është shumë e ulët. Ne promovojmë aq shumë shëndetësi falas dhe, të gjithë këta fëmijë, kur shkojnë e përballen shohin shumë vështirësi për të marrë një shërbim shëndetësor, të cilin, ose nuk arrijnë ta marrin për shkak të kushteve, ose nuk arrijnë ta marrin për shkak të mangësive. 
Ju falënderoj të gjithave, jeni shumë të mira dhe besoj se jeni shpresa që do të ketë ky vend në të ardhmen, jeni një brez i mrekullueshëm!
Faleminderit! 
Dasantila Tahiraj -  Fjala është për zonjën Arlinda Topçiu, përfaqësuese e Ministrisë së Shtetit për Rininë dhe Fëmijët. 
Arlinda Topciu- Përshëndetje të gjithëve!
Si përfaqësuese e Ministrisë së Shtetit për Rininë dhe Fëmijët të kesh punë të përditshme me këtë targetgrup kaq të mirë, të zgjuar dhe të bukur është privilegj, por edhe përgjegjësi dyfishe. Nga vetë natyra e punës që ka Ministri i Shtetit për Rininë dhe Fëmijët është një natyrë ndërsektoriale, që do të thotë bashkërendim dhe koordinim me të gjitha ministritë e linjës, pra, është një punë e përditshme. Ministria jonë është rishtazi e themeluar, por dua të përmend ato, për të cilat ne  kemi kontribuar dhe punuar gjatë vitit të fundit. Kontributi ynë kryesor, në kuadër të garantimit të mbrojtjes së të drejtave të fëmijëve dhe zhvillimit të fëmijëve, ka qenë në rrafshin programor, por edhe në rrafshin dokumentar, ose dokumenteve strategjike. 
Siç edhe e përmendi zëvendësministrja më përpara, ministrja e Shtetit për Rininë dhe Fëmijët është pjesë e Këshillit Kombëtar të Drejtave të Fëmijëve, si dhe ka qenë e angazhuar në dhënien e kontributeve për sa i përket agjendës së fëmijëve, e cila ka filluar të zbatohet, gjithsesi, do të bëhet monitorimi i vazhdueshëm i kësaj agjende për vitet 2021-2026. Kështu që të gjitha qëllimet specifike, nëse nuk gabohem janë 4 qëllime, do të monitorohen ngushtësisht nga të gjitha institucionet pjesëmarrëse për të parë sesi po realizohen të gjitha masat e parashikuara në dokumentet strategjike. 
Strategjia Kombëtare për të Miturit. Siç e përmendi edhe kolegia, ne jemi duke dhënë kontributin tonë për këtë strategji, e cila do të krijohet së shpejti. Unë besoj se të gjitha komentet që ne morëm sot, por, pa dyshim, edhe komentet nga organizatat e shoqërisë civile, besoj se janë të mirëpritura. Institucioni përgjegjës që po e harton këtë strategji është Ministria e Drejtësisë dhe ky do të jetë një dokument i rëndësishëm, mbi të cilin do të bazohen edhe politikat në vijim. 
Në kuadrin programor, Ministri i Shtetit për Rininë dhe Fëmijët ka qenë i fokusuar te pjesa e mirërritjes së fëmijëve. Dua të theksoj se ka një pikprerje moshore, sepse sipas Konventës së Fëmijëve mosha fëmijë kategorizohet si mosha 0-18vjeç, ndërsa ligji për rininë kategorizon si të rinj moshën 15-29 vjeç, kështu që mosha 15-18 vjeç adresohet nga agjenda e fëmijëve, por që disa problematika adresohen në Strategjinë Kombëtare të Rinisë, e cila është aprovuar 10 ditë më parë, në datën 26.10.2022. 
Ne kemi parashikuar një sërë masash dhe unë me kënaqësi dëgjova të gjitha komentet nga Anja dhe Agimi, të cilët treguan se janë të rinj që kanë dëshirë të marrin pjesë në procese vendimmarrëse, duke evidentuar çështje të ndryshme, kryesisht, çështjet mjedisore, ndryshimet klimatike, si dhe ngrenë zërin për çështje që ata i shqetësojnë, në nivel lokal, por edhe më lart. 
Ne kemi pasur disa programe. Programi i parë është programi i kodimit për të klasat e para, për të adresuar ato që Mesila përmendi pak më parë, për zhvillimin e kompetencave digjitale ndër fëmijët, i cili është program që ka filluar zbatimin dhe pilotimin në 100 shkolla. Këtë vit jemi në proces dhe besoj se brenda muajit nëntor do të pajisen të 100 shkollat me laboratorë modernë. Kjo është një platformë, që është testuar si e suksesshme në SHBA-të dhe u është ofruar edhe fëmijëve shqiptarë për të mësuar kodimin që në klasën e parë. 
Një program tjetër është programi jashtëshkollor, i cili është në bashkëpunim me Ministrinë e Arsimit ( të gjitha programet tona, të cilat kanë lidhje me shkollat, janë në bashkëpunim të ngushtë me Ministrinë Arsimit dhe Sporteve). Programi jashtëshkollor është në disiplinat e arteve, të zejeve, të teknologjisë, të mjedisit dhe të agrikulturës dhe synon që fëmijët jashtë shkollave (kjo për të adresuar edhe çështjen e Kejslit) të kenë mundësi të marrin pjesë në këto aktivitete pa pagesë, në mënyrë që t’u jepet mundësi të gjithë fëmijëve që të zhvillojnë talentet e tyre dhe të mësojnë në disiplina kaq të bukura, siç janë: artet, zejet, lidhja me tokën, që mund të ofrohet në kuadër të kopshteve të gjelbra, lidhja me mjedisin, në kuadër të riciklimit, por, gjithashtu, edhe në fushën e teknologjisë, që do të jetë programimi nëpërmjet mikrobiteve. 
Programi i fundit që dua të përmend është programi i ekipeve sportive. Ky është një program, i cili është në bashkëpunim me Ministrinë e Arsimit, por edhe me KOKSH-in. Promovimi dhe stërvitja e të rinjve, që do të jenë përfitues, ka filluar dhe flasim për afërsisht 8500 të rinj të arsimit parauniversitar, por edhe universitar, si dhe janë afërsisht 600 ekipe që po krijohen në disiplinat e volejbollit dhe basketbollit. Ne mendojmë se zhvillimi i fëmijëve në kuadrin e aktiviteteve sportive është një vlerë e shtuar, sepse rrit mirëqenien e tyre, i mëson me disiplinën e sportit, por, gjithashtu, është edhe një mënyrë e mirë për të kaluar kohën në vendet e tyre. 
Ju falënderoj të gjithëve!
Të gjitha shënimet dhe komentet që ju kishit i kam marrë me kënaqësi dhe pa diskutim do të përpiqemi që t’i adresojmë.
Faleminderit përfaqësuesve nga shoqëria civile! 
Dasantila Tahiraj –Faleminderit, Arlinda! 
Fjala është për zonjën Shqiponja Lamçe, e cila përfaqëson arsimin parauniversitar në Ministrinë e Arsimit. 
Shqiponja Lamçe-  Të nderuar deputetë, 
Të dashur fëmijë, 
Të nderuar partnerë të shoqërisë civile, 
Të nderuar kolegë,
Unë kam një kënaqësi të madhe që jam sot këtu, sepse e gjithë jeta ime është e lidhur me arsimin. Prej 20 vjetësh kam qenë mësuese drejtpërsëdrejti në mësimdhënie dhe 20 vjet të tjera i kam specialiste në Ministrinë e Arsimit, ku në një pjesë të këtyre viteve jam marrë drejtpërdrejt me mbrojtjen e të drejtave të fëmijëve. Sigurisht që Ministria e Arsimit në të gjitha politikat e saj ka në fokus interesin më të lartë të fëmijëve, jo thjesht në drejtim të një arsimimi cilësor dhe gjithëpërfshirës, por, ndërmjet të tjerave, pjesë kryesore është edhe mirëqenia e tyre emocionale, fizike, shpirtërore dhe një rritje e shëndetshme në të gjitha këto aspekte.
Unë dua të përmend se duke filluar nga ligji i arsimit parauniversitar dhe hartimi e të gjitha dokumenteve strategjike, siç është ajo e arsimit për vitin e fundit 2020-2025, janë konsultuar me të gjithë aktorët dhe me të gjitha grupet e interesit, duke filluar nga shkollat, nga ju, ku dikush prej jush mund të ketë qenë pjesë e diskutimeve, me qëllim që gjithçka që do të shkruhej aty të jetë e zbatueshme dhe e mbështetur nga ju. 
Dua të përmend se në Agjendën e Zhvillimit të Qëndrueshëm 2020-2030 janë disa objektiva: zbatimi i një arsimi gjithëpërfshirës; sigurimi dhe respektimi i të drejtave të fëmijëve; reduktimi i dhunës në shkolla; rritja e ndërgjegjësimit në komunitet për të drejtat e fëmijëve dhe mbrojtjen e tyre; krijimi i një mjedisi të sigurt mësimor për të luftuar dhunën dhe ekstremizmin në sistemin arsimor; reduktimi i braktisjes në institucionet arsimore parauniversitare; përmirësimi i aftësive të profesionisteve në fushën e arsimit, si dhe rritja e njohurive dhe kompetencave të tyre në lidhje me respektimin e të drejtave të fëmijëve. 
Në mbrojtje të respektimit të të drejtave të fëmijëve në arsimin shqiptar përfshihet çdo politikë dhe nismë që ka të bëjë me arsimimin e fëmijëve me aftësi të kufizuara; arsimimin e fëmijëve romë dhe egjiptianë; arsimimin e fëmijëve në situatë rruge; arsimimin e fëmijëve të kthyer nga emigracioni; arsimimin e fëmijëve të pakicave kombëtare; arsimimin e fëmijëve në institucionet joshkollore; shërbimin psiko-social; “Bëjmë detyrat e shtëpisë”; “Shkolla qendër komunitare’; oficerët e sigurisë në institucionet arsimore parauniversitare e kështu me radhë. 
Unë nuk dua të ndalem në çdo gjë, sepse po të vazhdoja të flisja për secilën prej tyre do t’u zgjasja shumë, por dua të theksoj se Ministria e Arsimit dhe e Sporteve, përveç strategjisë së saj, është pjesë aktive dhe një nga kontribuueset më kryesore në shumë strategji ndërsektoriale, siç është: agjenda për mbrojtjen e të drejtave të fëmijëve, strategjitë e hartuara kundër ekstremizmit të dhunshëm, ose për aftësinë e kufizuar, integrimin e fëmijëve romë dhe egjiptianë në arsim e kështu me radhë. 
Përfitoj nga rasti të përmend bashkëpunimin  e ngushtë që Ministria e Arsimit ka qoftë me Ministrinë e Shëndetësisë, qoftë me Ministrinë e Shtetit për Rininë dhe Fëmijët, qoftë me Agjencinë Shtetërore për Mbrojtjen e të Drejtave të Fëmijëve, por edhe një bashkëpunim të ngushtë me shoqërinë civile për realizimin e objektivave të saj. 
Nëse do të duhet ndalem te disa shifra konkrete, dua të përmend shifra domethënëse. Për arsimin e fëmijëve me aftësi të kufizuara mund të theksoj se vetëm vitin e fundit ne e kemi rritur numrin e mësuesve ndihmës nga 1156 në 1512. Të mos harrojmë se vetëm para disa vjetësh ne kishim zero mësues ndihmës në arsimin parauniversitar. Cila është sfida për Ministrinë e Arsimit?! Sfida është se këta mësues të jenë të trajnuar dhe t’u përgjigjen nevojave të fëmijëve me aftësi të kufizuara. Natyrisht që këtu kemi bërë përmirësime, sepse, nëse më përpara mësues ndihmës merreshin mësuesit që dilnin pa norma, por vetëm për t’i rregulluar që ata të vazhdonin mësimdhënien, tashmë, ata i nënshtrohen një konkurrimi në portal dhe synohet që të konkurrojnë ata që janë licencuar në profilin e arsimit special. 
Unë e shoh që koha është në limite, por ju garantoj se të gjitha gjërat që u thanë këtu, qoftë edhe defektet, ose mosarritjet unë do t’i transmetoj tek eprorët e mi. Ndërkohë, nuk i heq asnjë presje gjërave që ju thatë, sepse janë vërtet sfida, që ne i kemi përpara. Pavarësisht arritjeve që kemi në çdo fushë dhe në të gjitha gjërat që u përmenden këtu, qoftë nga fëmijët, qoftë nga shoqëria civile, ju siguroj që ne po përpiqemi të bëjmë më të mirën. Së bashku me ju ne do të bëjmë hapa edhe më tutje për realizimin e objektivave të strategjisë, apo të synimeve tona për integrimin europian. 
Faleminderit!
Dasantila Tahiraj- Në fakt, në parlament është grupi i deputetëve “Miqtë e fëmijëve”, i cili është i përbërë nga 50 deputetë dhe kryesohet nga zonja Lindita Nikolla dhe ka 3 nënkryetare. Zonja Ina Zhupa është një nga nënkryetaret e grupit dhe e ka fjalën. 
Ina Zhupa- Faleminderit, e nderuar Dasantila!
Në fakt, të tilla takime kanë një kënaqësi dhe përgjegjësi të veçantë. Kënaqësia lidhet me prezencën tuaj këtu, faktin që salla merr një ngjyrë ndryshe, dëgjohet zëri juaj i vërtetë, i papërpunuar dhe zëri juaj jopolitik, por me problematikat reale që ju ndesheni përditë dhe i shikoni nga këndvështrimi juaj si fëmijë. 
Ju falënderoj shumë që erdhët këtu dhe ndatë kohën e shqetësimet me ne!
Nga ana tjetër, ky takim na jep një përgjegjësi të madhe që ato që ne dëgjojmë këto, ato që reflektohen, por edhe realiteti, që ne njohim shumë mirë, të jetë për ne përgjegjësi për ta ndryshuar dhe për të bërë më të mirën në pozicionet tona si deputetë.
Fatkeqësisht, të dhënat janë tronditëse sa i përket kujdesit dhe vëmendjes që kanë edhe vetë organet shtetërore për fëmijët. Ju pak më parë dëgjuat zëvendësministren e Shëndetësisë, e cila ka qenë vetë drejtoreshë e institucionit shtëpia e fëmijës “Zyber Hallulli”, fëmijët e së cilës sot nuk zgjodhën të ishin këtu, edhe pse ne, si grupi “Miqtë e fëmijëve”, kemi kërkuar që edhe ata të ishin prezent, ashtu siç kemi kërkuar edhe ngritjen e një komisioni hetimor për sa u përket problematikave që kanë dalë nga Kontrolli i Lartë i shtetit për mungesën e kuotave ditore ushqimore për fëmijët e “Zyber Hallullit”, për bashkëmoshatarët tuaj, të cilët, sipas institucioneve, janë të detyruar të hanë, të paktën, 2 mijë lekë më pak nga kuota ditore, pa llogaritur inflacionin dhe sasinë që marrin. Kur bëhet fjalë për ushqimin, nevojën bazike,  imagjinoni ju se çfarë ndodh për nevoja të tjera, nevoja te reaktivitetit, nevojat psiko-sociale, të shoqërizimit e të tjerë. Unë do të doja që ata të ishin sot këtu dhe të thoshin zërin e tyre, megjithatë, do të jetë një çështje që ne, si grupi “Miqtë e fëmijëve” do ta ndjekim në vijueshmëri. 
Më shumë se 60 000 fëmijë kanë aplikuar për azil në vendet e Bashkimit Europian dhe sipas EUROSTAT-it mbi 82% e fëmijëve azilkërkues janë nën moshën 14 vjeç, 45% janë vajza dhe 55% janë djem, por ky parlament, apo kjo qeverisje nuk kanë bërë asgjë për ta adresuar këtë problem. Nesër, jo ju, sepse ju ndoshta keni një status tjetër të vetndërgjegjësimit, por bashkëmoshatarët tuaj mund të jenë të rinj, apo fëmijë që zgjedhin të largohen. Problemi nuk është që këta të rinj apo fëmijë ikin nga vendi, por problemi është që ata mund të jenë pre e abuzimeve nga më të ndryshme dhe nga më të rëndat, sepse janë fëmijë pa kujdestarë, të cilët gjenden rrugëve të Europës. 
Të paktën 1 në 2 fëmijë, pothuajse gjysma e fëmijëve, raportojnë dhunë fizike në shtëpi apo shkollë nga mësuesit, ndërsa, pothuajse, 20% e adoleshentëve në shkolla publike ankohen se janë ngacmuar apo diskriminuar për shkak të orientimit të tyre seksual. Këto janë të dhëna zyrtare, të cilat, fatmirësisht, edhe CRCA-ja, e cila është organizatë e përgjegjshme dhe aktive në këto çështje, i reflekton dhe i bën pjesë të diskursit tonë. 
Fëmijët në institucionet rezidenciale ankohen për abuzim fizik dhe emocional. Kur flasim për institucione rezidenciale flasim për institucione që administrohen drejtpërdrejt nga qeveria dhe drejtpërdrejt nga shteti. Kur vetë shteti është abuzues, si mund ta luaj rolin e tij parandalues?! Si mund ta luaj mirë rolin shteti që të shmangë edhe abuzimin e personave privatë apo zbatimin e urdhrave të mbrojtjes në shkolla, kur në institucionet që administron vetë nuk e ruan këtë lloj standardi dhe nuk e ka këtë lloj meraku për fëmijët?! Duhet ta fillojnë shembullin nga vetja dhe institucionet rezidenciale të ishin model, duke filluar nga mënyra e trajtimit të fëmijëve dhe deri te qetësia psikologjike e sociale që ndjejnë fëmijët atje. Ata fëmijë atje kanë mungesë të theksuar të dashurisë familjare, imagjinoni t’u shtojmë edhe këto lloj problematikash, të cilat nuk kanë ku t’i adresojnë, sepse nuk kanë një zë. Ne reflektojmë sot vetëm 1/10 e problemeve reale që ata kanë, sepse kur flasim për raportin e Kontrollit të Lartë të Shtetit duhet të dimë se ai nuk e ka parë gjendjen e fëmijëve, nuk ka folur me fëmijët, thjeshtë ka parë letrat dhe ka bërë një auditim ekonomik. Imagjinoni se sa e thellë është problematika. 
Nga ana tjetër, ju diskutuat me të drejtë për çështjen e varfërisë. Varfëria është ajo që shtyn te dhuna dhe te pamundësitë tjera për të plotësuar kërkesat tuaja dhe devijime të tjera sociale, por një pikë shumë e rëndësishme ka të bëjë me buxhetin e arsimit. Sa investohet për këta fëmijë? Sa investohet që ne të kemi një edukim cilësor? Edhe përkundrejt premtimeve që janë bërë me 5% të GDP-së, ata e nisën me 3,2% në vitin 2014 dhe në 2021 ishin në 2,9%, pra, erdhën me ulje. Edhe kur donin të bënin paketa për ndihmën e luftës në Ukrainë, paratë i hoqën nga arsimi, sepse iu duk i parëndësishëm, ndërkohë, ju jeni më të rëndësishmit, sepse ju jeni e ardhmja, ju do të bëni politika më të mira sesa ne dhe do të kujdeseni edhe për të tjerët, për brezat e ardhshëm. 
Nga ana tjetër, disa fëmijëve sot, 258 fëmijëve të moshës nga 3-6 vjeç, u është mbyllur kopshti i tyre, kopshti privat “Zubeyde Hanim”, duke i lënë ata pa lidhjen e tyre me ambientin, me edukatorët, me shokët me shoqet, edhe pse është periudha me vështirë e adaptimit të një fëmijë në një mjedis të ri. Pse u mor kjo vendimmarrje? Kjo vendimmarrje u mor, duke mos marrë parasysh interesin e fëmijës dhe kushtet e jashtëzakonshme që kishte subjekti privat, të pakrahasueshme me asnjë kopsht publik në Shqipëri, vetëm e vetëm sepse morën një urdhër politik nga qeveria turke, për shkak të luftës politike që kanë brenda me kundërshtarët e tyre politikë dhe qeveria jonë u solle një vasal, si një qeveri që nuk kujdeset për fëmijët, por kujdeset për interesat e saj politikë. Nga ana tjetër, jam deputete e një qyteti që quhet  Sarandë, ndoshta disa nga ju mund ta kenë vizituar. Fatkeqësi është që ditë pas ditë në emisionin investigativ “Stop” kanë dalë mizori që kryhen në atë jetimore. Edhe parlamenti duhej të buçiste dhe ne duhej të ishim atje; ne duhej të ishim duke e monitoruar. Atë që nuk e bën qeveria, e cila e ka për detyrë, duhej ta kishim bërë ne, parlamentarët, sepse pastaj i kemi marrë votat. Ata përpiqen që ta fshehin dhe të bëjnë sikur nuk e kanë parë. Sa herë që kërkohet një komision; sa herë që kërkohen të ftuar, përpiqen që me forcën e kartonit, sepse dihet që maxhoranca ka më shumë deputetë se opozita, t’i mbyllin gojën opozitës, sepse jemi armiq, për shkak se po themi të vërtetën. Në fakt, duhet të bëjmë të kundërtën, duhet që e vërteta jonë të diskutohet më shumë dhe ndryshohet aq sa të ketë mundësi, ndoshta edhe deputetët e maxhorancës nuk dëgjohen shumë, sepse edhe ata mund të llogariten kartonë nga qeveria, të paktën zëri i tyre duhet të ndihet; duhet ta thonë fjalën e tyre në mbrojtje të tyre. Ajo që ka shkuar mirë në grupin “Miqtë e fëmijëve” ka qenë se, pavarësisht se tre nënkryetarët janë nga tri parti të ndryshme politike, i janë bashkuar kauzës së fëmijëve. 
Një eksperiencë pozitive ka qenë nisma ligjore që solli CRCA bashkë me deputeten Erisa Xhixho për regjistrin e krimeve seksuale, në mënyrë të tillë që familjet tuaja, ju, ta dini nëse një grabitqar seksual është në lagjen tuaj; nëse një i dënuar për krime seksuale është në lagjen tuaj apo në shkollën tuaj. Kjo është pozitive, por ky është thjesht një hap i parë që ka nevojë për hapa të tjerë për evidentimin e tyre. Ju jeni shumë të vegjël për të ditur se si në raste konkrete vetë policia bëhet mospranuese e denoncimeve të familjarëve apo të fëmijëve apo edhe vetë policët janë njerëz grabitqarë seksualë apo njerëz të prirur për ngacmime seksuale.  Kjo pastaj e bën më të vështirë pjesën e zgjidhjes dhe të kërkesave që në kemi ndaj këtyre institucioneve. Disa çështje me rëndësi, që u ngritën nga ju, kishin të bënin me prindërit kujdestare, me nevojën për një pagesë për prindërit kujdestarë. Ndoshta kjo do të ketë nevojë edhe për një rregullim ligjor, në mënyrë që ligji ta reflektojë këtë lloj ndryshimi, sepse është një punë shumë e madhe të kujdesesh për një fëmijë, aq më tepër që kanë edhe nevoja të mëdha ekonomike, pra duhet një buxhet i rëndësishëm financiar që të mirëkujdesesh për të dhe të marrësh këtë lloj përgjegjësie. Kështu që, në ketë aspekt, keni mbështetjen tonë, ashtu siç adresuat më të drejtë nevojën për qendra për formimin psiko-social, në mënyrë që të ketë edhe një lloj kujdesi për ju, qoftë nga psikologët, qoftë nga punonjësit socialë. 
U ngrit çështja e bullizimit dhe e internetit të sigurt. Të dyja lidhen me njëra-tjetrën, sepse ne kemi studiuar dhe kemi marrë në analizë me disa grupe të tjera edhe atë që quhet bullizëm kibernetik, pra dhuna dhe gjuha e urrejtjes në rrjetet sociale. Këto mund të lidhen shumë mirë me njëra-tjetrën, për të cilat në si parlament mund të adresojmë edhe një lloj legjislacioni që është më i rëndë dhe e kufizon këtë lloj gjuhe, por, mbi të gjitha, zgjidhet duke i trajnuar dhe duke i dhënë më shumë mundësi për dije mësuesve dhe edukatorëve, punonjësve psiko-socialë, të cilët duhet ta vërejnë këtë situatë dhe ta adresojnë në mënyrën më të duhur, sepse vetë fëmijët apo adoleshentët e kanë të pamundur qoftë edhe ta kuptojnë  e t’i vënë emrin e duhur që janë viktima të bullizimit, sepse ndonjëherë këto talljet quhen normale dhe nuk kuptohet i gjithë presioni që mban fëmija në vete, qoftë edhe nga një fjalë që mund t’i thuhet, si i shkurtër, i shëndoshë apo me syza, që janë elemente të cilat mund të kalohen si shaka, ndërkohë që ka një presion shumë të madh psikologjik tani që është fëmijë, ose do ta reflektojë nesër në sjelljen e tij në shoqëri.
 Për ta mbyllur, sepse nuk dua ta zgjas shumë, të them të drejtën, për mua është e rëndësishme që të kemi vetëdijen e madhe që kemi përgjegjësi për mirërritjen e fëmijëve; nuk kemi përgjegjësi vetëm për fëmijën tonë në shtëpi, sepse ajo përgjegjësi dihet. Në këtë pozicion që jemi të votuar, kemi mundësi për të bërë qoftë ndryshime ligjore, qoftë edhe institucionale; kemi përgjegjësi për institucionet publike, për fëmijët e shqiptarëve, të cilët duhet të jenë prioriteti ynë parësor. Jo vetëm në konventën për të drejtat e fëmijëve, por në të gjithë legjislacionin tonë, qoftë në Kodin e Familjes, në Kodin Civil, thuhet se interesi i fëmijës duhet të jetë interesi parësor dhe duhet të gëzojnë mbrojtje të veçantë nga shteti. Këtë mbrojtje të veçantë ne duhet t’ua garantojmë dhe ne si grup “Miqtë e fëmijëve” garant që të jemi monitorues edhe kur institucionet shtetërore, fatkeqësisht, çedojnë në detyrat e tyre institucionale. Ju ftoj, sepse çdo deputet ka email-in e tij emër.mbimer@parlament.al; imi është ina.zhupa@parlament.al, ju ftoj që të na shkruani dhe të na adresoni problematikat që mund të keni, përveçse në kontaktet nëpërmjet shoqërisë civile, të cilat, fatmirësisht, në fushën tuaj janë shumë të mira, janë shumë të strukturuara dhe janë avokatët tuaj të parë. 
Kjo mbledhje sot sërish erdhi si një nevojë dhe si një kërkesë e CRCA-së, por ju na i adresoni vetë problematikat tuaja, duke na shkruar dhe të jeni të bindur që unë e para, marr angazhim personal, jo vetëm do t’i lexoj, por edhe do t’i adresoj, do të takohemi bashkë dhe do të gjejmë zgjidhjen më të mirë, sipas mundësive tona, për problematikat tuaja, të cilat mund të mos jenë vetëm tuajat, por mund të përfaqësojnë edhe shumë fëmijë të tjerë, të cilat ndoshta nuk kanë akses në internet; nuk kanë akses për një email; nuk kanë mundësinë si ju të marrin mikrofonin në parlamentin e Shqipërisë, por kanë të njëjtat problematika, ndoshta edhe më të vështira, madje në zona të thella dhe në zona rurale. Në duhet të bëjmë gjithçka mundemi për ta përmirësuar gjendjen e tyre. 
Shumë faleminderit!
Dasantila Tahiraj – Faleminderit, Ina!
Në fakt, zonja Seferi ka diçka për të shtuar.
Denada Seferi – Shumë faleminderit për të gjithë panoramën që ju bëtë!
Sigurisht, duke qenë si i drejtoheni interesit më të lartë të fëmijëve, duhet të jetë zëri i të vërtetës. Nëse është zëri i të vërtetës, duhet të japim informacione të drejta, të sakta, të qarta dhe të drejtpërdrejta, të cilat kanë ndodhur krejt ndryshe dhe jo abuzive. Sigurisht, për çështjet e “Zyber Hallullit” ju të gjithë e keni marrë përgjigjen që nuk ka pasur asnjëherë abuzime me shpenzimet, me ushqimin e fëmijëve, për më tepër t’i jetë cenuar në mënyrë të drejtpërdrejtë çdo fëmije ushqimi, strehimi, veshmbathja dhe gjithçka tjetër që u ofrohet fëmijëve në institucionet e përkujdesit shoqëror. Në fakt, unë e vlerësoj që ju e ngrini zëri, sigurisht, për ta përmirësuar shërbimin, standardin dhe çdolloj trajtimit apo dhënie shërbimi të specializuar në të gjitha këto institucione të përkujdesit shoqëror. Kjo vërtet është shumë e drejtë. Nëse ju nuk e dëgjuat në fjalën time, ndoshta, vlen që ta përsërit. E rëndësishme është të dihet që edhe fëmijët e institucioneve preken, në qoftë se ju i quani “jetimore”. Këtu u përdor dy herë fjala “jetimore”. Nuk kemi jetimore. Kemi institucione të përkujdesit shoqëror, ku rreth 90% e fëmijëve vijën nga familje me probleme social-ekonomike. Sot nuk kemi fëmijë jetimë biologjikë. Kemi fëmijë, të cilët vijnë nga situata dhe një jetesë familjare tepër e vështirë. U fol për psikologët, të cilët realisht janë nëpër institucionet e kujdesit shoqëror, ofrojnë shërbimin e tyre, por duhet ta kenë në një nivel edhe më të lartë për trajtimin e çdo fëmije në institucion. E përmenda edhe në fjalën time që fëmijët në një moshë të caktuar kanë problematikat e tyre të rritjes dhe mirëqenia e tyre është primare për ne. 
U fol për pagesat për kujdestarinë e përkohshme. Nuk e di nëse e dini, por ndoshta është mirë që të informohen të gjithë që kujdestaria e përkohshme është e paguar nga buxheti i shtetit; ka një pagesë të veçantë për çdo fëmijë që vendoset në familje kujdestare. Është gjë tjetër nëse themi a mjaftojnë 90 mijë lekë për një fëmijë i cili vendoset një familje kujdestare, por sot nuk mund të themi që nuk ka pagesa apo nuk ka mbështetje financiare nga buxheti i shtetit. Sot nuk mund të themi që nuk ka qendra të shërbimeve të specializuara për fëmijët qoftë edhe viktima të dhunës seksuale. Sot nuk mund të themi që nuk qendra të specializuara për çdo trajtim të fëmijëve për çdolloj problematike që shfaqet, sepse qendrat publike e përkujdesit social janë aty, të cilat janë nivel bashkie. Siç e përmenda edhe pak më parë, janë 40, 14 janë për fëmijët, por qendrat multifunksionale trajtojnë familjet dhe fëmijët. Programi i deinstitucionalizimit ka qenë një nga program i cili ka adresuar familjen, ka dhen paketa të veçanta për familjen dhe për fëmijën dhe kujdestaria e përkohshme po ngrihet në Korçë dhe në Vlorë. Familjet kujdestare po përgatiten. Ato janë familje të cilat do të jenë të trajnuara në mënyrë të veçantë vetëm për të marrë në gjirin e tyre fëmijë me probleme, të cilat janë shfaqur jo vetëm në institucion, por edhe në familjen ku ata janë rritur. Sigurisht, sot në qendrat shëndetësore ka psikologë, sot do të punësohen psikologët, të cilët do të jenë pjesë e stafeve dhe strukturave në qendrat shëndetësore. Pra, çdo fëmijë që do të drejtohet në një qendër shëndetësore apo në spital do të ketë mundësinë e ofrimit të një shërbimi të psikologut. Kjo nuk është pak, por është një nga politikat e fundit që ka ndërmarrë qeveria shqiptare për të mbështetur çdo grup në nevojë, çdo kategori vulnerabël, duke përfshirë edhe fëmijët. 
Janë rikonstruktuar 300 qendra shëndetësore dhe pediatria në QSUT është një nga spitalet që është tërësisht e re, është me pajisje të reja, pra gjithçka ka nisur nga fillimi, por është me pajisje bashkëkohore; nuk është me një shtesë apo më diçka të shtuar, e cila nuk ka kuptim. Është një pjesë e QSUT-së, e cila i dedikohet vetëm Shërbimit të Pediatrisë. Sigurisht, nëse flasim për mekanizma referimi, ato prekin çdo institucion. Sigurisht, strukturat e Policisë së Shtetit, gjyqtarët...
Dasatila Tahiraj – Ju lute, zonja Seferi, koha është e limituar.
Denada Seferi – E fundit, sigurisht, gjyqtarët. Në fakt Agjencia për Mbrojtjen e të Drejtave të Fëmijëve është ajo agjenci e cila realisht koordinon punën për mekanizmin e referimit. 
Faleminderit!
Dasantila Tahiraj – Fjalën e ka Olta Aliaj, përfaqësuese e Avokatit të Popullit.
Vetëm këtu nuk duhet të bëjmë politikë, në fakt, sepse është një shfaqje jo shumë e këndshme: politizimi i këtij takimi.
Ina Zhupa –  Faleminderit!
Duke qenë se zonja Seferi e mori fjalën për të bërë replikë dhe këtu në grupin “Miqtë e fëmijëve” nuk ka ndodhur ndonjëherë që të bëhet replikë, pavarësisht se gjithsecili thotë opinionin e tij, do të doja, për shkak se jeni live, është e sigurt që nuk do t’ju kujtoj rekordet tuaja si drejtoreshë e Programit për Shëndetësinë dhe Mbrojtjen Sociale në Ministrinë e Shëndetësisë dhe Mbrojtjes Sociale, sepse, me sa duket, rekordet negative shërbejnë për promovim dhe ju jeni bërë zëvendësministre, por desha të them se Kontrollin e Lartë të Shtetit nuk e kontrollon Partia Demokratike; është një përfaqësues i zgjedhur nga shumica; është një përfaqësues i majte deri diku, i cili bashkë me institucionin e tij respektohen si të pavarur dhe lexohen si raporte të pavarura. Ajo që unë reflektoj është e shkruar në raportin e Kontrollit të Lartë të Shtetit dhe thotë: “Vlera e kuotës të ushqyerjes për vitet 2019-2020-2021 ka qenë më e ulët se kuota e miratuar, kjo e fundit përgjegjësi e drejtpërdrejtë e shtëpisë së fëmijëve shkollorë, Tiranë.”. Po ashtu, thotë se u konstatua që si pasojë e mosrealizimit në kohë të procedurave nga Agjencia e Blerjeve të Përqendruara u evidentua se ka mungesa të theksuara në kuotat ushqimore për fëmijët. I keni të gjitha përgjegjësitë, që nga inflacioni. Thuhet se, ndonëse gjatë këtyre viteve ka inflacion të madh dhe rritje të çmimeve në produktet ushqimore, kjo nuk është reflektuar dhe ka bërë që kjo sasi të ishte më e vogël, edhe po të ishte dhënë e gjithë sasia. Në vend që ju ti lexoni dhe t’i reflektoni këto, se ndoshta nuk është në dijeninë tuaj, po ju zhvesh pak minuta nga përgjegjësia, ju vini se nuk janë të vërteta raportet e KLSH-së. Në vend që të advokoni që t’u rritet kuota ushqimore dhe të kërkoni falje për atë që ndodhi, vini e thoni që këto nuk janë të vërteta, ndërkohë që ato janë e zeza mbi të bardhë dhe janë të vërteta. Nga ana tjetër, thoni që keni 14 qendra, po kemi 61 bashki dhe kemi fëmijë në 61 bashki. Në vend që ju të thoni se do t’i shtoni qendrat, do të merrni angazhimin, jo thoni se situata është  mirë. Nëse situata do të ishte mirë, nuk do të kishim as këtë takim sot. Në qoftë se situata do të ishte mirë, ne nuk do të kishim nevojë as t’i dëgjonim fare fëmijët, të cilët i thanë të gjitha problematikat; do t’ju dëgjonim ju dhe do t’ju duartrokisnim ju dhe do të ishit: “Parti Enver, jemi gati kurdoherë”. Pra, në këtë aspekt, është më mirë që të jemi realë, sepse ne ju kemi ofruar bashkëpunim; ne jemi këtu për të bashkëpunuar, për të na thënë ju se cilat janë nevojat që ne t’ju mbështesim. Kur ne i themi problematikat, nuk i themi se na bëhet qejfi; nuk na bëhet qejfi, përkundrazi, na dhemb shpirti, por duhet të themi që ne dhe ju bashkë të reflektojmë. Po nuk i thatë, ju pastaj do t’i besoni raportet rozë që i shkruani vetë dhe situata do të behet edhe më e keqe. Për ketë e kisha.
Faleminderit!
Dasantilaj Tahiraj – Falën e ka zonja Aliaj, komisionere për të drejtat e fëmijëve pranë Avokatit të Popullit.
Olta Tahiraj – Faleminderit, zonja Tahiraj!
Shumë shkurtimisht, sepse e di që jemi në limitet e kohës. 
Faleminderit për ftesën! I dëgjova me shumë vëmendje problemet dhe shqetësimet që thanë fëmijët. Pjesëmarrja e fëmijëve dhe dëgjimi i zërit të tyre, po jo vetëm, por edhe dhënia i peshës së duhur zërit të fëmijëve është shumë e rëndësishme, sidomos për ne në seksionin që unë drejtoj tek Avokati i Popullit është prioritare. Biem dakord, pa dyshim, që kjo është e rëndësishme edhe për ligjvënësit që janë në këtë sallë, për përfaqësuesit e organizatave civile, por edhe për përfaqësuesit e institucioneve shtetërore. 
Kam dy gjëra shumë shkurtimisht. Dua të vë theksin në dy gjëra që i quaj mjaft të rëndësishme: është edukimi për të drejtat e fëmijëve, pra edukimi në shkolla, në mënyrë që fëmijët të jenë shumë më të informuar për të drejtat që parashikon konventa, sepse, në fund të fundit, realizmi i të drejtave dhe lirive fillon që në klasë. Në bëjmë shumë promovime si seksion në këtë drejtim. Bëjmë takime promovuese në shkolla; përpiqemi t’i ndërgjegjësojmë fëmijët për të drejtat  e tyre, pasi kjo rrit edhe besimin e fëmijëve të na drejtohen më tej ne si institucione të pavarura për adresimin e problemeve që ata kanë. Gjithashtu, m’u duk shumë interesante ideja që përmendi Altini për krijimin e “barnahuseve”, të cilat janë qendra multidisiplinare, multifunksionale dhe japin shërbime të specializuara për fëmijët që janë viktima të dhunës apo të abuzimit. Besoj se do të vazhdojmë të gjithë së bashku për garantimin e të drejtave të fëmijëve për realizmin e këtij misioni mjaft të rëndësishëm. 
Ju faleminderit!
Dasantila Tahiraj – Nga Civil Rights Defenders fjalën e ka zonja Klejda Ngjela të ndajë opinionin e saj me ne. 
Klejda Ngjela – Faleminderit për ftesën dhe për formatin e veçantë! 
Unë doja të ndaja me ju një problematikë. Ne jemi një organizatë që mbron të drejtat e njeriut dhe punojmë kryesisht me grupet vulnerabël. Duan të doja të dëgjoja në këtë format më shumë përfaqësues nga komuniteti rom dhe egjiptian, sepse ju e dini se sa shtresa diskriminimi ka ky komunitet. Dua të ndaj një problematikë që ka ardhur nga një nga organizatat që ne mbështesim në Elbasan. Një nga politikat që po zbaton Ministria e Arsimit, dhe më vjen shumë mirë që ka përfaqësues, është edhe regjistrimi online i fëmijëve në bazë të vendbanimit, por kjo lloj politike ka shkaktuar njëfarë problematike në disa nga shkollat, ku ka përqendrim të familjeve rome dhe egjiptiane, duke krijuar klasa të segreguara. Vjet na është krijuar një klasë në një nga shkollat “Ptoleme Xhuvani” dhe sivjet sërish, pavarësisht se që vjet u bë i ditur ky problem, ka qenë persistent. Ne si shtet kemi rekord negativ në këtë drejtim; kemi një vendim të Gjykatës Europiane të të Drejtave të Njeriut për shkollën “Naim Frashëri” në Korçë dhe kemi marrë një dënim nga gjykata. Kështu që do të ishte më mirë për më shumë vëmendje nga ministria për ta parandaluar dhe për ta shmangur sa më shumë këtë problem. Kaq kisha.
Faleminderit!
Dasantila Tahiraj – Fjala për zotin Petro Koçi, deputet.
Petro Koçi – Faleminderit!
Besoj se sot kemi qenë të gjithë nxënës shumë të mirë dhe ju ishit profesorët. Kështu, ju falënderojmë që ishit prezentë në këtë takim!
Unë mendoj se kur ne flasim për çështje të caktuara, duhet të jemi të ekuilibruar, nëse do të jemi vetëm pesimistë, nuk do ta inkurajojmë lëvizjen përpara, por edhe kur jemi më optimistë se ç’duhet, mund të flemë mbi dafina dhe nuk ecim përpara. Kështu që, një diskutim dhe një qasje realiste, ekuilibruese është gjëja më e mirë. 
Mendoj se në këtë fushë Shqipëria ka bërë revolucion. Imagjinoni, një vend që deri para 50-60 vjetëve e konsideronte gruan jo vetëm të pabarabartë me burrin, por kafshë pune, sot, pas 30 vjetëve, kemi Konventën për të Drejtat e Fëmijëve. Ndaj, mendoj se është bërë vërtet revolucion në këtë fushë, jo se nuk ka probleme, ka sa të duash. 
Unë mendoj se, në radhë të parë, ne jemi një shoqëri që nuk ka ndërgjegje në lidhje me standardet minimale apo kriteret që duhen plotësuar që një fëmijë të konsiderohet në kushte normale për zhvillimin e vet. Kështu që, unë besoj se jo vetëm institucionet shtetërore, por organizatat e shoqërisë civile bëjnë shumë për të ndërgjegjësuar të gjithë shoqërinë në lidhje me këto standarde. Në fakt, shoqëria civile ofron shpesh ekspertizë të jashtëzakonshme, edhe falas, në raport me buxhetin e shtetit, sepse një pjesë e tyre financohet nga operatorë të huaj, gjë që na shërben shumë për të përmirësuar më tej legjislacionin, por edhe aspektin ekzekutiv, pra zbatimin e këtij legjislacioni edhe në fushën e mbrojtjes së të drejtave të njeriut. 
Ne që jemi pjesë e grupit “Miqtë e fëmijëve”, sigurisht ky është një pretendim i madh, do të doja që vërtet të ishim në nivelin e duhur që ta meritojmë këtë titull, kemi shumë përgjegjësi përpara. Parlamenti është një institucion që kontrollon edhe ekzekutivin. Sigurisht, ne do të përpiqemi që para jush të mos dallohemi se cilës parti i përkasim, por ndonjëherë e harrojmë këtë gjë dhe përpiqemi ta theksojmë. Ky nocioni ose ftesa që u bëhet fëmijëve dhe të rinjve: nesër ju mund të bëheni politikanë, deputetë apo ministra, mua më duket ftesa më e gabuar. 
Së pari, duhet të përpiqeni të bëheni njerëz të mirë, mundësisht jo politikanë, sepse, sado të mirë që të jeni, do të gjendet dikush që do t’ju vendosë ndonjë nofkë nga pas. Kështu që, unë shpesh kur e prezantoj veten në mjedise ku nuk më njohin them “fatkeqësisht jam politikan”. 
Mendoj se gjëja më e mirë është të përpiqeni të bëheni qytetarë sa më të mirë. Më pëlqeu vëmendja që kishit ndaj mjedisit, ndaj sportit, për qendra sportive e të tjerë, janë gjëra që shoqëria shqiptare i ka shumë të nevojshme. Nëse ka nevojë për të bërë revolucione tani, është pikërisht te raporti ynë me mjedisin dhe te mundësitë e rinisë dhe të fëmijëve për t’u marrë me sport, pra me disa gjëra që na shkëputin nga sëmundjet e këqija. Demokracia ka ardhur me shumë të drejta, por ka ardhur edhe me disa aspekte që janë vërtet të dëmshme. Dikur nuk bëhej fjalë për drogën apo për ngacmime seksuale, ja që tani ndodhin, pra ndodhin edhe ofline, edhe online, ndaj është e nevojshme që të gjithë ne si shoqëri të jemi gardianë të shoqërisë, sidomos për fëmijët dhe rininë nga këto lloj sëmundjesh. 
Ne do të përpiqemi si miqtë e fëmijëve të bëjmë maksimumin, por ju mos nguroni të na tërhiqni veshin herë pas here. 
Faleminderit!
Dasantila Tahiraj – Faleminderit, zoti Koçi!
Fjala është për deputeten Andia Ulliri.
Andia Ulliri – Faleminderit!
Së pari, dua të falënderoj të gjithë pjesëmarrësit dhe organizatorët e këtij takimi! Për mua është kënaqësi e madhe të takohem, së pari, me fëmijë që sot sjellin me vete një realitet ndryshe. E kuptoj që ndoshta ky takim me disa organizata, ministri, përfaqësues të ndryshëm të institucioneve bëhet pak i mërzitshëm pas njëfarë kohe, ju kërkoj ndjesë për këtë! Mendoj se në fund të ditës, nëse ju keni ardhur këtu për të shprehur shqetësimet tuaja, do të thotë se diçka vërtet nuk shkon dhe të gjithë ne duhet të vishemi me përgjegjësinë që na është besuar për t’i adresuar këto shqetësime. 
Unë jam Andia Ulliri, jam deputetja më e re e parlamentit për këtë legjislacion, dhe dua të them se në shumë pika që ngritët ju kuptoj shumë mirë; ju kuptoj kur flisni për problemet, për ngrohjen e shkollave; ju kuptoj kur flisni për dhunën psikologjike dhe bullizmin, për ndotjen në nivele të larta, për mungesën e infrastrukturës, për mungesën e parqeve. E kuptoj që ndonjëherë nuk ndiheni të përfaqësuar, që duket sikur nuk ju dëgjon njeri, por sot jeni në një takim shumë pozitiv me ne, ku mund të shprehnit çdo gjë që kishit. Unë dua t’ju falënderoj për guximin që patët për të shprehur çdo gjë, dua t’ju falënderoj për kontributin tuaj në të gjitha fushat dhe për të gjitha momentet që ju keni menduar të bëni diçka për Shqipërinë ose edhe për moshatarët tuaj!
	Në fakt, nga raporti që lexova kuptova që të gjithë ne, përfaqësuesit e çdo institucioni, duhet të kuptojmë që situata në vend dhe realiteti është shumë ndryshe. Me këto shifra që na vijnë sot do të thotë se situatat janë në shifra të ndryshme nga ato që na paraqiten ndonjëherë. Kur thuhet se pothuajse 64% e fëmijëve me aftësi të kufizuara nuk ndjekin rregullisht arsimin për shkak të mungesës së aksesit fizik është problem.  Kur thuhet se 30% e fëmijëve romë në të gjithë Shqipërinë nuk ndjekin shkollën për shkak të varfërisë familjare, mungesës së mbështetjes nga qeveria dhe diskriminimit të hapur në shkolla, ky përsëri është një problem.  Kur thuhet se buxheti kombëtar nuk përmban asnjë parashikim buxhetor, ndaj është e pamundur të matet se sa shpenzon vendi për fëmijët është problem. 
	Këto nuk janë standardet që duhet të ketë Shqipëria kur vjen puna te fëmijët. Kjo është e patolerueshme! Më vjen shumë keq që sot, në vend që të kishim institucione që flasin për marrje përgjegjësish, kishim thjesht disa raportime komisionesh, gjë që nuk më pëlqeu. Mendoj se kur fëmijët vijnë këtu dhe shprehin shqetësimet e tyre, ata duhet të dëgjohen për ato që thonë, sepse ata vijnë nga një realitet tjetër dhe kërkojnë ndihmë. Kjo është një thirrje për ndihmë. Prandaj, ne sot duhet t’i ndihmojmë ata. Në fakt, të gjithë duhet t’u jepnim mbështetjen, duke ju thënë se ne për çdo gjë që ju keni thënë e kemi mbajtur shënim.  
	Si deputetë, sidomos si opozitarë, është detyra jonë që të ngulmojmë të kërkojmë zgjidhje  aty ku ju shikoni se ka shqetësime, ka probleme. 
	Edhe një herë, më lejoni t’ju shpreh falënderimet e mia për çdo shqetësim që ju shprehët sot, duke ju thënë se çdo gjë që ju e ngritët është mbajtur shënim edhe nga kolegët e mi dhe çdo shqetësim juaji do të adresohet si në komisionin ku unë jam anëtare, ashtu edhe në komisionet e tjera. Kështu, edhe një herë faleminderit dhe shpresoj që kjo kambanë alarmi t’i vërë të gjithë në punë, për t’u fokusuar tek ajo çka është e rëndësishme, te mbrojtja e fëmijëve dhe garantimin e arsimit gjithëpërfshirës për ta!
Dasantila Tahiraj – Me ne sot është edhe përfaqësuesja e Agjencisë Shtetërore për Mbrojtjen e të Drejtave të Fëmijëve, zonja Alma Tandili, e cila do të ndajë shkurt disa opinione me ne, pavarësisht se fëmijët ngritën shumë shqetësime, shumë problematika, të cilat duhet të merren në konsideratë nga ne të gjithë. Me të drejtë fëmijët kërkojnë të mos ketë bullizëm nëpër shkolla, të ketë më shumë fusha sportive, pavarësisht se në një pjesë të shkollave janë ndërtuar shumë palestra dhe shumë fusha sportive, janë miratuar një sërë ligjesh, si ligji “Për fëmijët e Republikës së Shqipërisë”, ligji “Për ndihmën ekonomike” dhe shumë ligje të tjera në favor të fëmijëve, por mbetet shumë të për t’u bërë. 
Pa u zgjatur po ia kaloj fjalën zonjës Alma. 
Alma Tandili -  Shumë faleminderit!
Të dashur fëmijë, shumë faleminderit që më keni bërë pjesë të këtij paneli!
Unë jam shumë e emocionuar sa herë që ftohem, sepse kam parasysh një përgjegjësi shumë të madhe. 
Më lejoni të them që punët tona shpeshherë janë të padukshme, sepse ne si Ministri e Shëndetësisë dhe e Mbrojtjes Sociale koordinojmë të gjithë sistemin e mbrojtjes së fëmijëve 24 orë në 7 ditë të javës. Punët tona nuk janë të vetme, por kjo vjen sepse ne kemi një sistem shumë të konsoliduar për sa i përket referimit të raportimit. 
Në Shqipëri numërohen rreth 570 mijë fëmijë dhe në vitin 2021 në mbrojtje referohen rreth 2000 fëmijë, që relativisht nuk është një numër shumë i lartë për sa i përket numrit total të fëmijëve, por është një numër që na tregon ne se punën që kemi bërë rishtazi me të gjitha njësitë e mbrojtjes së fëmijëve që ne kemi aktualisht, 241, për t’i marrë në mbrojtje të menjëhershme. Kemi një sistem referimi në kohë reale, kemi ngritur në sistem shumë të mirë referimi nëpër shkolla, kemi një sistem raportimi shumë herë më të mirë për sa i përket respektimit të drejtave të fëmijëve nëpër komisariate me strukturat e policisë. 
Agjencia shtetërore për vitet 2021-2022 në 12 qarqet e Shqipërisë ka bërë takime me shefat e komisariateve në nivel drejtuesish. Për këtë jam shumë e gëzuar, sepse jo vetëm që kemi pasur seriozitet në takimet tona, por edhe reagime të menjëhershme. Mos harroni që në 2017-ën ne kemi pasur në burgje rreth 370 fëmijë të mitur së bashku me të rriturit. Sot kemi në Institucionin e Ekzekutimit të Veprave Penale 	Kavajë vetëm 10 fëmijë, ku 8 prej tyre kanë dalë nga ky institucion, i kemi marrë në mbrojtje të menjëhershme, duke i integruar në sistemin e mbrojtjes së fëmijëve në çdo bashki ku ata janë rikthyer. 
Nuk duhet të harrojmë që është një koordinim i jashtëzakonshëm me të gjitha strukturat tona; është një sfidë e jashtëzakonshme që ne e kemi së bashku me përgjegjësinë prindërore. Nga raportimet që ne kemi në Këshillin e Europës, Shqipëria nuk përjashtohet, sepse të gjitha fenomenet që ne përmendëm janë globale dhe, fatkeqësisht, po na rritin çdo ditë e më tepër afektimin e të miturve dhe mbrojtjen e tyre nga rrjetet dhe bullizmi i  tyre online, që po bëhet një fenomen global, për të cilin Shqipëria ka ndërmarrë hapa mbrojtës, sepse ne kemi bërë edhe parandalime, sidomos të grupeve kriminale, në rrjetet sociale që kanë dashur të rekrutojnë fëmijë nga Shqipëria. Ne po punojmë dhe kemi ndërhyrë me prokurorinë, aktualisht jemi në kontakt me policinë, me departamentin e krimit kibernetik, me prokurorinë e Tiranës, me AKEP-in për të mbyllur një faqe shumë të rrezikshme.  
Të gjitha shifrat që unë raportova janë falë punës që ne bëjmë. Të mos harrojmë që kemi një koalicion kombëtar për mbrojtjen e fëmijëve me partnerët tanë, jemi gjithmonë pro ngritjes së mekanizmave, në bazë të agjendës kombëtare, të referimit dhe të aktiviteteve ndërgjegjsuese në të gjithë Shqipërinë, për t’i bërë prindërit më të përgjegjshëm, që të reagojnë sepse sot fëmijët i dinë shumë mirë të drejtat e tyre. Jam shumë e kënaqur sa herë që dëgjoj mënyrën sesi artikulojnë fëmijët, madje ndonjëherë janë më mirë se studentët, janë më mirë se ne të rriturit. Ju e patë sesi raportuan ata, zëri i tyre, vokacioni i tyre tregon që kemi një rritje të përgjegjshmërisë nga vetë fëmijët. Kur fëmijët reagojnë, ne kemi përgjegjësi shumë më të madhe. 
Nuk duhet të harrojmë që Shqipëria ka bërë shumë hapa për sa  i përket jo vetëm ratifikimit të konventës, por ne kemi grupin e deputetëve “Miqtë e fëmijëve”, ku më parë nuk konsiderohej kjo gjë, sot kemi Këshillin Kombëtar të Fëmijëve, kemi institucione shumë përgjegjëse që raportojnë dhe koordinojnë në sistem në mënyrë të menjëhershme, kemi shkollat. Të gjitha këto nuk përmenden shpesh. Unë jam e impresionuar nga takimet me  fëmijët. Kemi klubet sportive të shkollave, kemi talente, për të cilat flitet shumë pak, sepse media gjithë kohën e ka bërë blozë. 
Nuk duhet të harroni se Agjencia Shtetërore në të gjitha ligjet ka dhënë komente për sa i përket mbrojtjes së fëmijëve edhe në media audio-vizive për etikën, për shkeljen e të drejtave të fëmijëve. Pra, ne sot jemi shumë herë më përpara. Nuk të duhet të harrojmë që Shqipëria është anëtare të Këshillit të Europës në dy komitete të rëndësishme për të drejtat dhe mbrojtjen e fëmijëve nga shfrytëzimi dhe abuzimi seksual. Pra, të gjitha këto arritje na vijnë ne në ndihmë për të konsoliduar ligjin, për ta bërë më të fortë sistemin e referimit, për ta ngritur më shumë zërin.  Edhe opozita, edhe grupi i deputetëve “Miqtë e fëmijëve” ne na ndihmojnë jo vetëm me mbështetje, por edhe si oponencë që të arrijmë të fuqizohemi brenda sistemit tonë, por edhe për të ngritur zërin e fëmijëve jo vetëm në Shqipëri, por ndërkombëtarisht. Është një arritje shumë e madhe që fëmijët tanë marrin pjesë në Këshillin e Europës duke ngritur zërin e  tyre.   
Ne kemi vënë re, të paktën ne si ekspertë të Këshillit të Europës, që të drejtat e fëmijëve shkelen në të gjithë botën; të drejtat e fëmijëve vijnë paralelisht vetëm me një fjalim dhe me një mesazh që kam për të gjithë: ata kërkojnë përgjegjshmëri prindërore. Pra, ne duhet të rritim fëmijë të shëndetshëm dhe këtë duhet ta fillojmë nga vetja. Kështu që, edhe ne si profesionistë absolutisht jemi përgjegjësit kryesorë që nga familjet tona, sa i dëgjojmë ne fëmijët tanë. Agresiviteti, dhuna, dëshpërimi vijnë si mungesë e vëmendjes, këtë e tregojnë raportet më të fundit të Këshillit të Europës, ku në 90% të rasteve fëmijët nuk e tregojnë, e mbajnë, ky është depresion i heshtur. Pra, kjo është një përgjegjësi kolektive, sepse shpeshherë ne na drejtoheni si institucion, por ne patjetër që kemi detyrimin institucional dhe përgjegjësinë, por sa mund të bëjmë ne nëse nuk reagojmë  të gjithë së bashku.                
Unë jam shumë krenare që po e them se sot Shqipëria është shumë më mirë se më parë, sepse kemi bërë hapa që zëri i këtyre fëmijëve raportohet në çdo moment. Më parë as që bëhej fjalë që një fëmijë të merrej në mbrojtje, ishte në rrugë, rrinte aty për orë të tëra. Nëse sot raportohet jo vetëm që ka një standard për sa i përket intervistimit të fëmijëve, ne në asnjë mënyrë nuk lejojmë që fëmija të mbahet në komisariat pasi kalon ora 10: 00 e mbrëmjes, ai referohet menjëherë dhe kthehet të nesërmen për intervistë. 
Të gjitha këto janë rrjedhojë e punës së përbashkët që kemi bërë këto vite me të gjithë partnerët për rritjen e kapaciteteve, për trajnimet tona. Të mos harrojmë që kemi edhe sfida. “Urdhri i punonjësit social” dhe “Urdhri i psikologut” kanë bërë një punë të jashtëzakonshme për të licencuar çdo profesionist që jep shërbim. Kështu që, të gjitha këto ne na bëjnë optimistë për të thënë se Shqipëria paska ecur përpara. Nëse ne do të ishim një vend mbrapa, po, mund të themi se ne nuk paskemi bërë asgjë, oor ne kemi bërë dhe kemi shumë për të bërë falë punës. 
Ky është një takim që tregon përgjegjshmëri shumë të madhe, pra ne mblidhemi dhe flasim për fëmijët.
Shumë faleminderit!
Dasantila Tahiraj - Shumë faleminderit!
Në fakt, takimit të sotëm i erdhi fundi. Unë jam e sigurt që prania e deputetëve do t’u japë zë nismave dhe shqetësimeve të fëmijëve. Ju kërkoj ndjesë për ndonjë minutazh politik që ndërhyri në këtë takim, por gjithsesi prezenca e politikave...
Suela Billi – Dua të shtoj, sepse nuk pata rastin të flisja, se të gjitha gjërat që po ndodhin këtë vit mbase ndodhin për shkak të ligjeve të dobëta që ne si shtet kemi, gjë që duhet të konsiderohet. Shtëpia e fëmijës “Zyber Hallulli” ka shumë minuse,  por edhe shumë të shtëpi të tjera të fëmijëve, nuk po i quaj jetimore, sepse jetimore, siç e përmendët, është pak ofenduese për mua, sepse unë jetoj në një shtëpi fëmije.
Ju lutem, kushtojuni shumë më shumë rëndësi fëmijëve!
Altin Hazizaj – Qëllimi i takimit të sotëm, për të cilin gjej rastin të falënderoj Kuvendin, që gjithmonë e ka krijuar këtë mundësi, ishte që të krijonim një dialog të qëndrueshëm midis grupit të deputetëve “Miqtë e Fëmijëve” dhe fëmijëve, mbi të gjitha.
Së dyti, është momenti që qeveria dhe institucionet shtetërore kanë për detyrë të raportojnë, të japin llogari për gjendjen e fëmijëve.
Së treti, unë besoj se kjo nuk kuptohet shpesh, është fakti që, përtej kërkesave, nevojave dhe gjithçka që sjellin fëmijët dhe ne, si shoqëri civile, ne duam t’i ndihmojmë institucionet shtetërore që planet e tyre t’u përgjigjen nevojave dhe kërkesave të fëmijëve, të cilat u paraqitën sot edhe nga fëmijët.
Unë ende vazhdoj të shikoj një mospërputhje serioze midis faktit që institucionet shtetërore vijnë dhe raportojnë, ndërkohë më duket sikur nuk marrin asgjë me vete, ne vijmë ankohemi dhe na duket sikur nuk kemi lënë asgjë.  Domethënë, ka nevojë të ndryshojmë dialogun. Kjo është diçka që unë do ta merrje sot me vete: kemi nevojë të ndryshojmë dialogun. Qeveria ka nevojë të mbajë shënime, kushdo qoftë përfaqësues, dhe të kthehet e të shikojë këto politika që kemi a i përgjigjen realitetit që sjellin fëmijët ose jo. Në këtë kuadër, edhe për të ndihmuar këtë dialog, edhe për të mbështetur fëmijët, sepse ky është qëllimi në fund të ditës, unë do t’ju rekomandoja dy-tre gjëra, që mbase më duket se bëjnë sens. 
Së pari, vetë grupi i deputetëve “Miqtë e fëmijëve” do të fillojë përgatitjet për planin e punës për vitin 2023. Rekomandimi im do të ishte, përtej shoqërisë civile, me të cilën keni bashkëpunuar gjithmonë, që plani të bëhet në bashkëpunim me fëmijët. Fëmijët këtu janë, mund të vijnë edhe qindra të tjerë, salla ka. Pra, plani i ardhshëm është që të mblidhemi me qëllim që ai t’u përgjigjet nevojave dhe kërkesave të fëmijëve. 
Së dyti, ju jeni në diskutim të buxhetit të shtetit, unë ju sugjeroj që të ftoni fëmijët, me qëllim që kërkesat dhe pritshmëritë e tyre të kthehen në buxhet  shteti, jo çfarë dua unë si burokrat apo x-si si burokrat, nuk përputhen shpesh këto të dyja. Pastaj kuptohet pse nevojat e fëmijëve mbeten pa përgjigje. 
Së treti, ju nxis me forcë që në fillim të vitit tjetër të thërritni një seancë të posaçme të grupit të deputetëve “Miqtë e fëmijëve”, ku vijnë dhe të raportojnë seriozisht të gjitha institucionet, para se të shkojnë në Gjenevë, se çfarë kanë bërë këta 9 vjet, mund të jetë në periudhën mars-prill, mbajeni edhe ju mend. Ato do të shkojnë në Gjenevë të raportojnë, por nuk kanë raportuar asnjëherë në Shqipëri. Këto institucione të raportojnë përpara jush dhe fëmijëve se çfarë kanë bërë për fëmijët dhe si është e mundur që kemi 30 vjet që flasim për të drejtat e fëmijëve dhe ende kemi të njëjtat probleme. Të eliminojmë një pjesë prej tyre, le të themi se ka probleme moderne për fëmijët, por të mos merremi me problemet 30-vjeçare, që duhet të ishin zgjidhur. 
Dasantila Tahiraj – Faleminderit, zoti Hazizaj!  
Falënderoj të gjithë fëmijët e pranishëm, e vlerësoj shumë çdo gjë që ata ngritën sot!
Falënderoj të gjitha organizatat që operojnë në fushën e mbrojtjes së të drejtave dhe japin kontributin e tyre të përditshëm!
Mirë u takofshim në takime të tjera!  

